text:
Cristoffa Combo
«Ah Corombo, Corombo! ti ti ê quello,
A chi deve toccá sta bella sciorte:
Ti svœureræ per chì comm'un’ôxello:
Te laoderà ra famma in vitta, e in morte;
A ti te toccherà sto bell' anello,
D'Ercole, e Bacco ti arviræ re porte.
Dirà ro tempo sempre andando apprœuvo:
Corombo ha azonto a un mõdo un mondo nœuvo.»
Ra Gerusalemme deliverâ 15,32
Cristoffa Combo pron. /kriˈstɔffa ˈkuŋbu/ (o Cömbo[1] o Cunbu[2]), primma d'o XIX sec. Christoffa Corombo[3] pron. /kriˈʃtɔffa kuˈɹuŋbu/, ciu spesso ciammòu cu-a forma italianizzante Cristoforo Colombo pron. /kri'stɔffuru ku'luŋbu/; Zena (?), tra o 25 agosto e o 31 ötobre 1451 - Valladolid, 20 mazzo 1506, ) navegatô, esploratô e colonizatô.
Indiçe
Biografia[Càngia | modifica wikitesto]
Poco se sa d'i primmi anni d'a vitta d'o Combo. A ciu gran parte d'i studioxi, çitando o so testamento d'o 1498 e d'i documenti d'archivvio de Zena e Sann-a, pensan ch'o segge nasciuo à Zena inte'na famiggia crestiann-a, ma s'é dito ascí ch'o l'ea 'n giudeo convertio ò ch'o nascè in Spàgna, Portogallo ò da 'n'atra parte. O Combo o l'ea o primogennito de Domennego Combo, un lanê e mercante zeneize, e de Suzanna Fontannarossa, so mogê. A so carêa de mainâ a comensò int'a marinn-a mercantî portogheize. Doppo d'ese sopravisciuo à'n noufraggio o-u largo d'o Cò de San Viçenso, à l'estremitæ sud-öcidentâ d'o Portogallo d'o 1476, o se stabilì à Lisbonn-a insemme à so fræ Bèrtomê. Travagiavan tutti doî comme cartoggrafi, ma o Combo o l'ea prinçipalmente 'n imprezaio de mâ. D'o 1477 o l'ea in Islanda e Irlanda co-a marinn-a mercantî e d'o 1478 o l'acatava succao à Madeira comme agente pa-a ditta zeneize d'i Çentuioin. D'o 1479 o maiò a Feipa Perestrello e Moniz, de'na nobbile famiggia portogheize descheita. So figgio Diego o nascè d'o 1480. Tra o 1482 e o 1485 o Combo o comerciò longo e coste d'a Guinea e de l'Öo, inte l'Affrica Öcidentâ, e o fesse o-u meno un viægio a-a fortessa portogheize de San Zorzo d'a Minn-a, avendo öcaxon de imprende a navigasion portogheize e o scistema d'i venti atlantichi. A Feipa a moì d'o 1485 e o Combo o començò 'na relasion co-a Beatrixe Enríquez de Harana de Cordoba, da-a quæ o l'ebbe o so segondo figgio Ferdinando. D'o 1484 o Combo o comensò à çercâ suporto pe'na traversâ atlantica da rè Zane II de Portogallo ma o ghe fu negou. D'o 1486 o Combo o s'ea stabilio in Spagna e o çercava l'apoggio d'o rè Ferdinando e d'a renn-a Zabella. Doppo avei riçevuo comme minnimo doi refui, a-a fin o l'ötegnì o suporto reâ de zenâ d'o 1492, questo grassie sorvetutto à l'intervento d'o tesoê de Spagna, Luigi de Santangel e d'i fræ françeschen d'a Rabidda, vexin à Huelva, da-i quæ o Combo o l'ea stæto int'a stæ d'o 1491. Zane Perez d'a Rabidda o l'ea stæto un d'i confessoî d'a reginn-a e fòscia o ghe procurò l'ödiensa cruciale.
O fervô miscionaio e anti-islammico, a potensa de Castiggia e Aragonn-a, a poïa d'o Portogallo, a bramma d'ou, o dexideio d'aventua, a spiança de conquista e o viaxo bezeugno che l'Euiropa a gh'aiva de'na fonte afidabbile d'erbe e de speççie pe cuxinâ, saxonâ e pa-a meixinn-a, tutt'insemme produssan 'n'esploxon d'energia ch'a dè l'asbrio a-o primmo viægio.
O Combo o l'ea stæto presente à l'aseddio de Granadda, urtima roccaforte d'i Möi à cazze a-a Spagna (2 de zenâ 1492) e o l'ea appreuvo à tornasene da Granadda a-a Rabidda quande o fu reciamou a-a corte de Spagna pa-a vitale ödiença reâ. A preisa de Granadda a l'aiva descadenou l'euiforia tra i Spagnolli crestien e favoîo tutti i progetti pe-o trionfo finâ insce-o mondo islammico, magara faxendo o gio d'o mondo e pigiandolo de derê. 'N assato diretto verso oriente o saiæ stæto difiççile peuscia che l'impeo Ötoman e d'i atri stati islammichi int'a region ean appreuvo à guägnâ de força de 'na mainea mai tanto spedia da menaçâ e mæxime monarchie crestiann-e. E potense islammiche aveivan serou e vie de tæra verso öriente e reiso a rotta pe-o Mâ Rosso estremamente difiççile da piggiâ.
Int'a lettia de prefaçion o-u giornâ d'o primmo viægio, l'armiraggio o l'evvoca schillentemente e so proppie speranse e o e liga tutte insemme a-a conquista de l'infedele, a-a vitoia d'a cristianitæ e a-a rotta öcidentâ de scoverta e alliança crestiann-a:
... e viddi o rè d'i Möi sciortî da-e porte d'a çittæ e baxâ d'e moen reæ d'e Vostre Maestæ... e e Vostre Maestæ, comme Crestien Catollichi... pensòn de mandâ mi, Cristòffa Combo, int'e dite parte de l'India, pe vedde quelli prinçipi e gente e tære... e a mainea ch'a doviæ ese deuviâ pe convertîli a-a nostra Santa Fè, e ordenòn che mi non andesse pe tæra verso öriente, comme se söle andâ, ma via öcidente, che scin à ancœu no semmo pe çerto se quarchedun ghe segge ancon passao; coscì, avendo cacciou feua tutti i Giudei da-i vostri regni e scignorie int'o mæximo meize de zenâ, e Vostre Arteççe comandon che mi, co-ina flotta bastante, andesse int'e dite parte de l'India, e pe questo me garantisci grende recompense e me fesci nobbile coscí che da alloa in avanti me poese frexâ d'o "Don" e foise armiraggio d'o Mâ Öcean e viçerè e governao perpettoo d'e isoe e d'o continente ch'avesse descoverto... e che o mæ primogennito me succedesse e coscì via de generaçion in generaçion pe sempre.
Quindi in muggio d'interesci ean mescciæ inte st'aventua, ch'a l'ea, in sostansa, o tentativo de trovâ a via pe-e ricche tære d'o Catai (Cinn-a), pe l'India, e e mittiche isoe de l'öo e d'e speççie de l'Oriente, navegando verso ovest pe quello che se presumeiva ese d'o mâ averto. L'ea ciæo che o mæximo Combo de sta mainea o sperava de tiâse sciu da-e so ummile origgine, d'amugiâ palanche pe-a so famiggia e de intrâ à fâ parte d'a nobiltæ spagnolla. Scimilemente, ma insce 'n atro livello, i monarchi catollichi speravan che 'n'impreiza tâ a gh'avieiva fæto guägnâ d'importansa tra e monarchie de l'Euiropa, specce à peto d'o rivâ prinçipâ, o Portogallo. Quindi, alliandose co-o papato (in sto caxo, co-o pappa Borgia Lusciandro IV [1492 - 1503]), poeivan sperâ de pigiâ a guidda d'a guæra crestiann-a contra i infedeli.
Insce 'n livello ancon ciu elevou, i fræ françeschen se preparavan a-a fin d'o mondo, comme credeivan foise profetizâ int'e Revelaçioin à Zane. Segondo quella vixon escatologgica, a crestianitæ a l'aviæ repigiou Gerusalemme e stabilio un imperao crestian in Tærasanta comme precondiçion pe-a vegnua e a sconfitta de l'Anticristo, a converscion crestiann-a de tutta l'umanitæ e o Giudiççio Universâ. I françeschen, e non solo liatri, speravan che o cian d'o Combo o l'aviæ aggiutou à finançiâ 'na croxâ in Tærasanta ch'a l'aviæ scinn-a riçevuo d'i rinforsci da-o lezendaio Præ Zane, che se pensava o sopravivesse co-i so discendenti int'e tære à oriente d'i infedeli. Se stimava che o maæximo imperou d'o Catai - che i Euiropei ciamavan o Cangrande de l'Orda d'Öo - o foise interessou int'o crestianeximo, e o Combo o se portava appreuvo 'na lettia d'amicissia indirissâ à lê da-i monarchi spagnolli. In fin, se saveiva che l'esploratô portogheize Bertomê Dias, costezzando l'Affrica öcidentâ o s'ea spinto ciu à sud de San Zorzo d'a Minn-a, in çerchia de 'na rotta marittima örientâ po-u Catai e l'India. No beseugnava permette a-i Portogheixi de descrovî quella rotta.
O primmo viægio[Càngia | modifica wikitesto]
E nave po-u primmo viægio - a Ninna, a Pinta e a Santa Maja - fun equipagiæ à Palos, insce-o sciumme Tinto, in Spagna. D'i consorçi formæ da 'n öfiçiâ d'o tesöo reâ e composti pe-a ciu gran parte da d'i banchê zeneixi e fiorentin de Seviggia fornin a-o manco 1.140.000 maravedì pe armâ a spediçion, e o Combo providde pe ciu che 'n terço d'a somma pe-a quæ contribuin o rè e a reginn-a. A reginn-a Isabella a no dovette quindi impegnâse i gioielli (un mito ch'o misse in gîo po-u primmo o Bertomê de Las Casas int'o 16mo seccolo).
A piccena flotta a sarpò o 3 d'agosto 1492. O gennio pe-a navigaçion de l'armiraggio o se fè vedde subbito con virâ à sud verso e Canaie, o-u largo d'e coste de l'Affrica, in leugo de navegâ à övest verso i Azore. I venti da övest che sciuscian int'i Azore aveivan batuo i tentativi precedenti de navegâ verso l'öcidente, ma int'e Canaie i trei barchi poettan inganciâ i venti da nord-est; in cangio, po-u ritorno contavan insce quelli atri venti da övest. Doppo avei passou quæxi un meize a-e Canaie e nave sarpon da San Sebastian d'a Gomæa o 6 de setembre.
Diverse votte in setembre e int'i primmi d'otobre i mainæ vin d'a vegetaçion ch'a galezava e varrie specce d'öxelli - tutti scangiæ pe d'i segni ch'a tæra a l'ea vexinn-a. Ma o 10 d'otobre a ciusma a l'aiva començou à perde a paçiença e a mogognava che sensa tocâ tæra i venti contrai e l'esourimento d'e scorte gh'avieivan impedio de tornâ à casa. O Combo o quëtò e so poïe, a-o manco pe-o momento, e o 12 d'otobre a tæra a fu avistâ da-a Pinta (sciben che o Combo ciu tardi insce-a Ninna o se pigiò quello meito). Gh'é gran conteiza insce-o leugo d'o primo sbarco a-i Caraibi, ciamou Guanahani, ma l'isoa San Salvador (Watlings) int'e Bahamas a l'é generalmente prefeïa à d'i atre isoe d'e Bahamas comme Samana Cay, Rum Cay, ò e Plana Cay, ò dunque a-e Turks e Caicos. Comunque a parte ciantâ o ghidon reâ o Combo o ghe stette poco, anscioso de continuâ pe-o Cipango (Giappon). O pensava d'aveilo trovou in Cubba, dovve o sbarcò o 28 d'otobre, ma o primmo de novembre o se convinse che Cubba a foise o mæximo Catai, sciben ch'o l'avesse ancon da trovâ traccia de gren çitæ. Pertanto o 5 de dexembre o virò inderê verso sud-est in çerchia d'a mittica çitæ de Zaiton (Quanzhou, Cinn-a), mancando coscì l'unnica poscibilitæ ch'o l'aviæ mai avuo de pösâ pê insce-o seu d'a Floridda.
Venti contrai porton a flotta à 'n isoa ciamâ Ayti (Haitti) da-i so abitanti Tain; o 6 de dexembre o Combo o a rebatezò La Isla Española, o Hispaniolla. Pâ ch'o l'avesse pensou che l'Hispaniolla a poese ese Cipango o foscia unn-a d'e favolosamente ricche isoe da-e quæ a flotta triennâ d'o re Salomon aveiva portou inderê à Gerusalemme öo, gemme e speççie (1 Re 10:11, 22); o che dunque a poese aveighe da fâ co-o regno bibblico de Sabba. Lazú o Combo quante meno o l'atrovò asæ de l'öo e d'a prosperitæ pe sarvâse da-o ridiccolo 'na votta tornou in Spagna. Con l'agiutto de'n cacicco Tain, ò cappo indian, ch'o se ciamava Guacanagarì, o l'imbastì un fortin insce-a costa setentrionâ de l'isoa, o-o ciamò La Navidad e o ghe misse 39 ommi de guardia scin a-o so ritorno. Do-u momento che a Santa Maja a s'ea incaliâ ghe fu legne e scorte de ciu pe-a guarnixon.
O 16 de zenâ d'o 1493 o Combo o sarpò pe-a Spagna co-e doe nave che gh'arestava. O viægio de ritorno o fu un peson. I venti da l'övest i sponcion davei verso ca', ma a-a meitæ de frevâ 'na tempesta teribbile a l'ingugì a flotta. A Ninna a çercò repao à Santamaja int'i Azore, dovve o Combo o l'andò in pellegrinaggio de ringraçiamento à l'artâ d'a Vergine; ninte de meno i outoritæ portogheize ostile imprexonon temporaniamente a squaddra. Doppo aveili fæti liberâ o Combo o proseguî cu-a nave avaiâ scin à Lisbonn-a. Chì o l'ebbe da incontrâ o re Zane II. Tutto questo o fesse sci che-o Combo o foise sospetou d'avei colaborou co-i nemixi d'a Spagna e o misse a-o lovvego o so ritorno à Palos o 15 de março.
Inte questo primmo viægio se accumulon tante tenscioin che saieivan sätæ torna feua à ogni impreisa sucesciva d'o Combo. Primma e ciu dannosa de tutte, l'aparentemente ata aspiraçion religiosa, scinn-a mistica, de l'armiraggio a l'ea incompatibbile co-a realtæ d'o comercio, d'a competision e d'a colonizzasion. O Combo o no reconobbe mai sto divaio e coscì o no poette mai cormâlo. L'armiraggio o l'adottò ascì un scistema de comando outocrattico ch'o ghe procurò tanti nemixi. De ciu, o Combo o l'ea determinou à portâ inderê d'o carrego uman e materiâ pe-i so sovren e pe lê mæximo, e çò o l'ea poscibbile solo se i so mainæ sachezavan, rapivan e favan d'i atre violense, specce in Hispaniolla. Sciben ch'o l'avesse frenou quarchedun d'i eccesci d'i so ommi, sti sviluppi ammoccon a so abilitæ de mantegnî un ato livello morale e in particolâ a preteiza che e so "descoverte" vegnissan da-a voentæ divinn-a. E ancon, a corte spagnolla a tiò torna feua i so dubbi latenti insce-a lealtæ verso a-a Spagna d'o Combo o foresto, e tra i so compagni ghe fu chi se ghe misse contro. O Capitan Pinzon o l'aiva misso in discuscion a rotta quande a flotta a razonse e Bahamas; ciu tardi o s'ea alontanou co-a Pinta da Cubba e da-o Combo, o 21 de novembre, sensa reconzonzise con lê scin a-o 6 de zenâ. A Pinta a feççe scâ à Baionn-a int'o viægio de ritorno separämente da-o Combo e a Ninna. Se o Pinzon o no foise morto coscì fito doppo o so ritorno, o comando a-o Combo pe-o segondo viægio a no saiæ stæta cosa segua.
O segondo e o terso viægio[Càngia | modifica wikitesto]
L'öo, i papagaggi, e speççie e i prexonê ch'o Combo o mostrò a-i so sovren à Barçelonn-a convinsén tutti che gh'ea beseugno d'allestî fito un segondo viægio. O Combo o l'ea o-u mascimo d'a so popolaritæ e o 25 de sett. d'o 1493 o sarpò da Caddexe con a-o meno 17 nave. Stavotta a colonizzaçion e l'evangelizzaçion crestiann-a favan avertamente parte d'i cen, e d'i fratti fun incluxi inte l'equipaggio. A presensa de çirca 1300 ommi assödæ con fòscia 200 investitoî privæ e 'n piccolo contingente de cavaleria testimonnian i aspetative pe sta spediçion.
Passando torna da Gomæa int'e isoe Canaie, a flotta a piggiò 'na rotta ciu o-u sud che 'nt'o primmo viægio e a l'arrivò a-a Domenicca int'e Antille Menoî o 3 de novembre. Doppo avei avistao e isoe Vergine a l'intrò int'a baia Samanà in Hispaniolla o 23 de novembre. Michê da Cunnio, profondamente corpio da sto retorno spedio o l'öservò che "da che Zena a l'é Zena no s'é mai visto 'n ommo coscí dotou e uso de mâ comme o dito messê Armiraggio"
'Na spediçion a-a Navidad 4 giorni doppo a l'arestò alloâ int'o trovâ o fortin destruto e i ommi ammassæ. L'ea ciæo che a rescistensa d'i Tain e s'ea fæta ciu forte. Se construí a-a spedia d'i atre fortificaçioin, e 'na çittæ ascì, fondaa o 2 de zenâ e battezzâ L'Isabella, in önô d'a reginn-a. O 2 de frevâ Antögno de Torres o partì da L'Isabella con 12 nave, de l'öo, d'e speççie, d'i pappagaggi e d'i prexonê (a ciu gran parte d'i quæ a moì in viægio), e co-a gramma neuva insce-a Navidad e quarche lamentella ascì insce-i mettodi de governo d'o Combo. De mentre ch'o Torres o l'andava in Spagna, doî d'i subordinæ d'o Combo, Alonso de Ojeda e Pê Margarit, se vindicon po-u massacro d'a Navidad e catturon d'i scciavi. D'e março o Combo o l'explorò a valle Cibao (che se credeiva a foise a region ouriffera de l'isoa) e o ghe costruì a fortessa de San Tomaxo. Doppo, verso a-a fin d'arvî o pigiò a Ninna e atre doe nave e o l'andò à esplorâ a costa de Cubba e à çercâ l'öo int'a Giamaica, sarvo poi concludde che o bottin ciu ricco pe-i colonizanti a o prometteiva l'isoa de Hispaniolla. L'armiraggio o decise che Hispaniolla a l'ea davei a bibblica tæra de Sabba e che Cubba o l'ea o continente d'o Catai. O 12 de zugno 1494 o Combo o l'inscistette che i so ommi ne fessan ziamento - 'n'indicaçion ch'o l'ea intençionou à convinçe i so sovren ch'o l'ea arivou a-o Catai, sciben che non tutti i membri d'a spediçion foisan d'acordio con lê. L'anno doppo o l'inandiò 'na conquista decisa d'Hispaniolla, semenando devastaçion tra i Tain. Specce da-e öbieçioin de'n fratte, Benardo Buil, se dezumme ch'o Combo o doeuviò de longo e mainee forte.
L'armiraggio o partì da L'Isabella pa-a Spagna o 10 de marso 1496, lasciando i so fræ Bertomê e Diego o-u comando de l'insediamento. O l'arivò à Caddexe l'11 de zugno e o començò subbito à fâ prescioin insci-i so sovren, ch'ean à Burgos, po-u progetto de'n terço viægio. À quello tempo a Spagna a l'ea in guæra co-a França e a gh'aiva beseugno de fâse e tegnîse bonn-e e so alliançe; de ciu, o segondo viægio o n'aiva frutou solo che 'na parte de l'investimento. O Portogallo o l'ea ancon 'na menaçça, sciben che e doe naçioin se foisan convenientemente spartie tra lô l'Atlantico co-o Trattao de Tordesillas (7 de zugno 1494). Stando a-o tratou, a Spagna a poeiva pigiâse tutti i territöi à öcidente de na linnia, træta da polo à polo, 370 lighe - o sæ çirca 1185 miggia (1910 km) - à ovest d'e isoe d'o Cò Verde, mentre o Portogallo o l'aiva diritto a-i teritöi à l'est de sta linnia. Ma pe quante riguardava l'atra parte d'o mondo, dovve l'Öcidente o l'incontra l'Oriente? Lazzú, a-i antippodi, ghe saiæ posciuo ese ascì 'n atro continente da scrovî. E chi l'é ch'aviæ dovuo tiâghe a linnia aloa? Pe questo a Zabella e o Ferdinando fessan un caoto terso investimento. Sei nave sarpòn da Sanlucar de Barrameda o 30 de mazzo d'o 1498, træ carreghe de esploratoî e træ de proviste pe l'insediamento de Hispaniolla. S'accapiva ormai che pretendeivan ch'o Combo o trovesse grande richesse e o ciantesse a bandea spagnolla ben ben inte l'Oriente.
De seguo o l'attrovò e richesse, ma non proppio d'a merça che i so finançiatoî gh'aveivan domandou. O so fin o l'ea d'esplorâ à meridion d'e so scoverte precedente, int'a speransa d'attrovâ tanto o passaggio da Cubba (u so "Catai") à l'India e magara o sconosciuo continente antipodâ ascì. O 21 de zugno e nave co-e proviste sarpon de Gomæa aa votta de Hispaniolla mentre i esploratoî fessan rotta pe-e isoe de Co Verde. O descrovì o prinçippio d'a declinaçion magnettica (a diferensa tra a direçion d'o nord d'a buscioa e quello geograffico) co-o quæ o poette correze a rotta da l'isoa Margaita à Hispaniolla e o l'öservò ascì, sensa comprendila, a rotaçion diurna d'a stella polâ. Doppo avei assostou à Trinidad (battezzâ da-a Santa Trinitæ, aa quæ o l'aiva domandou proteçion po-u viægio) o Combo o l'intrò int'o Gorfo de Paria e o ciantò a bandea spagnolla insce-a penisoa de Paria int'o Venesuela. O mandò a caravella El Correo à sud à esplorâ a bocca d'o Sciumme Grande ('na ramma settentrionâ d'o delta de l'Orinoco) e da lí o-u 15 d'agosto, visti i gren torenti d'ægua doçe che chinavan int'o gorfo de Paria, o l'ebbe a çertessa d'avei descoerto un atro continente - "un atro mondo". Ma o no l'attrovò o passaggio pe l'India, ni e minêe d'ou d'o rè Salomon, che e so lettue l'aveivan portou à credde, insemme a-i so sovren, trovâse à ste latituddine; e quande o tornò à Hispaniolla o fè solo che d'e descoverte desastrose.
Tanto i Tain che i inmigranti Euiropei s'ean rebelæ o-u comando d'o Bertomê e o Diego Combo. A rebelion d'o scindico de La Isabella, Francisco Roldan, a l'aveiva portou à fâ appello a-a corte spagnolla e de mentre ch'o Combo o çercava de restabilî l'ordine (in parte con d'e appiccaxoin), o Françesco de Bobadilla cappo inquixitô, o l'ea in rotta pe-a colonnia, co-ina comiscion reâ pe investigâ e accuze. L'é difiççile spiegâ esattamente dovve l'é ch'o l'ea o problema. O raporto d'o Combo a-i so sovren po-u segondo viægio, portou do-u Torres e conosciuo comme Memorandum Torres, o parla de moutie, proviste mâ fæte, nativi östinæ e nobbili indisciplinæ. Peu dâse che sti problemi se foisan intenscificæ. Ma i Combi gh'han da aveighe o-u manco 'na parte d'a responsabilitæ, intenti comm'ean à mette in scciavitú i Tain e à spedîli in Euiropa o à mandâli à travagiâ int'e minêe d'ou de l'Hispaniolla. Co-o scistema dœuviao insce-e primme da-o Combo pe ötegnî de l'öo, i cappi locali ean tegnui à procurâlo ciu o meno pro capite; o governatô Bertomê Combo o o l'aiva cangiou co-in scistema de sfrutamento diretto gestîo da d'i favoî tra Spagnolli, caxonando dissenso difuso tra i Spagnolli che no aveivan ötegnuo o favô e tra i cappi indiggeni. Quande o l'arivò à Hispaniolla o Bobadilla o dè torto a-i Combi, o i incadenò e o i spedî inderê a-a spedîa inscia-a nave La Gorda. Quelli arivon à Caddexe verso a-a fin d'ötobre d'o 1500.
Inte quello viægio de ritorno o Combo o compose 'na longa lettia a-i so sovren, ch'a l'é unn-a d'e ciu straordenaie ch'o scrisse, e unn-a d'e quelle con ciu informaçioin. L'esaltaçion e o mistiçismo ch'a contegne pœuan in parte ese atribuî a-i umiliaçioin che l'armiraggio o l'ebbe à patî (umiliaçioin che lê o l'aggravò no permettendo o-u capitagno de La Gorda de levâghe e cadenn-e durante o viægio), e in parte o-u fæto che òua o söfriva severamente de insonnia, de fadiga a-i euggi e de 'na forma d'artrite reuimatoide ch'a peu ascí aveighe antiçipou a morte. A ciu gran parte de quello che gh'é scrito a pâ comunque 'n'esprescion viaxa d'e so convinçioin. A mostra ch'o Combo o l'aiva 'na fè assolua int'a so competença noutica, int'o so senscibilitæ de mainâ pe-a meteorologia, int'i so œuggi e-e so lettue. O sostegniva d'avei razunto a periferia d'o Paradiso Terestre, scicomme mentre ch'o s'avexinava a-a Trinidad e a-a penizoa de Paria, a rotaçion d'a stella polâ a gh'aiva dæto l'imprescion ch'a flotta a foise appreuvo à montâ. O tempo o l'ea vegnuo belliscimo e o flusso d'ægua doçe int'o Gorfo de Paria o gh'ea parsciuo enorme. Tutto questo o poeiva aveighe 'na sola spiegaçion - ch'ean appreuvo à montâ verso e artue tempiæ d'o Paizo Terestre, äticen da-i quæ i sciummi d'o Paradiso chinn-an in mâ. O Combo o l'aiva attrovou tutte ste indicaçioin d'e regioin esterne d'o Paradiso Terestre int'e so lettue, e d'o resto ean de conoscensa comunn-a. Segondo e so stimme, pertanto o l'ea vexin a-i regni d'öo ch'en da-a rente o-u Paradiso. De seguo o no l'aveiva ancon trovòu l'öo, ma o saveiva dov'o l'ea. I aspetative d'o Combo ghe permetteivan de interpretâ e so descoverte segondo o materiale bibblico ò clascico e de fâlo inte'na mainêa ch'a foise comprenscibbile a-i so finançiatoî e favoeive à lê mæximo.
Questa lettia, pe quante despiâ a foise, a convinçè i sovren che, sciben ch'o no l'avesse ancon trovou o tesöo, doppo tutto o gh'ea andæto vexin. Fu ordenou o so rilascio e ghe dessan ödiensa à Granadda insce-a fin d'o dexembre 1500. Reconobban che e qualitæ d'o Combo comme navegatô e esploratô ean sensa pao, sciben che comme governatô o no sodisfesse, e o 3 de settembre d'o 1501, nominon Nicolas de Ovando comme successô d'o governatô Bobadilla. O Combo, pe quante marotto e importun, o l'ea un megio investimento che i tanti aventurê e profitatoî che int'o fratempo gh'aveivan avuo a liçensa de compete con lê, e gh'ea de longo o peigo (svelou da quarche lettia de sto periodo) che lê o no l'öfrisse i so servixi a-a so nativa Zena. D'ötobre 1501 o Combo o l'andò à Seviggia pe allestî a quarta e urtima spediçion.
O quarto viægio e i urtimi anni[Càngia | modifica wikitesto]
Inte l'uverno e a primmaveja tra-o 1501-02 ghe fu un gran dafâ. E 4 nave çernue pe-a spediçion fun accatæ, armæ e equipagiæ, e son de sto periodo 20 d'e lettie e d'i memorandum d'o Combo sopravisciui, scrite pe descorpâse da-i accuse d'o Bobadilla, pe insciste insce-a vexinança d'o Paradiso Terestre e a necescitæ de reconquistâ Gerusalemme. O Combo o pigiò à ciamâse int'e so lettie "portou-de-Cristo" e à dœuviâ 'na firma strannia e mistica ch'a no l'é ancon stæta sodisfaxentemente spiegâ. Con tutti sti penscei e invexendi o començò ascì à compilâ o so Libbro d'i Privileggi, in defeisa d'i tittoli e d'i diritti finançiai d'a famiggia d'i Combi, e o so apocalittico Libbro d'e Profeçie, con tanti passaggi bibblichi.
O Combo o sarpò da Caddexe o 9 de mazzo 1502.
I so sovren no gh'aivan ciu tanta fiduccia int'o Combo, e parriæ che ghe foise tanta sperança quanta pietæ int'o sostegno che ghe davan. Gh'ea 'na bella differença tra o nummero d'e so 4 nave e e 30 affidæ a-o governatô Ovando. I so malanni anavan pezo e l'östilitæ a-o so comando in Hispaniolla a l'ea ancon tutta li. Perçò o Ferdinando e l'Isabella ghe proibin de tornâghe. O gh'aiva pe contra da repigiâ l'esploraçion interotta de l'"atro mondo" à sud che lê o l'aveiva scoverto int'o so terço viægio e in particolâ çercâ l'öo e o passaggio pe l'India. O Combo o s'aspetava de incontrâse à oriente co-o navegatô portogheize Vasco de Gama, e i sovren ghe dessan instruçioin de tegnî inte 'n tâ incontro un comportamento appropiämente corteize - foscia 'n atro segno che no gh'aivan pinn-a fiduccia in lê. Gh'aivan raxon. O partì da-a Gran Canaia a nœutte d'o 25 de mazzo, o l'aprodò a-a Martinicca o 15 de zugno (doppo a traversâ ciu rappida scin à aloa) e o 29 de zugno o domandava o permisso d'atracâ à Santo Domingo in Hispaniolla. Solo doppo che l'Ovando o ghe refuò l'accesso o sarpò pe l'ovest e o sud. Da luggio à setembre 1502 o l'esplorò a costa d'a Giamaica, a costa meridionâ de Cubba, l'Honduras e a Costa d'e Sinsae d'o Nicaraggua. L'atraversamento d'o mâ d'i Caraibi scin à l'isoa Bonacca o-u largo de Co Honduras o sta d'o pao, comme difficortæ de l'impreisa, con l'atraversamento de l'Atlantico, e l'armiraggio o n'andava giustamente feo. A flotta a continuò costezzando a Costa Ricca verso sud. Sempre in çerchia de 'n streito, d'öttobre o Combo o çircon-navigò a lagunn-a Chiriquì (à Panamà); doppo, in çerchia d'öo, o l'esplorò a region panamegna de Veraguas, co-o tempo ciu grammo poscibbile. Pe sfrütâ a region ch'a començava a promette 'na bonn-a rendia d'öo, l'armiraggio, de frevâ 1503, o tentò de stabilî 'n avamposto po-u commercio à Santa Maja de Belen, insce-e rive d'o sciumme Belen (Bethlehem), o-u comando d'o Bertomê Combo. Tuttavia a rescistença d'i Indien e o catio stato d'e so nave (ghe n'aresetava solo che doe, cammoæ da mette poia) o fessan sarpâ torna pe Hispaniolla. O desastro ghe fu quande o pilotto, contra o pai d'o Combo, o virò à nord troppo fito, e nave no ghe a fessan pe-a troppa distança da percorî e s'ebbe da spiägiâle inscia-a costa d'a Giamaica. De zugno 1503 o Combo e a so ciusma ean d'i naofraghi. O Combo o l'aiva sperou, comme o disse a-i so sovren, che "o mæ viægio, duo e problemattico, o porriæ ancon rivelâse o ciu nobbile"; de fæto o fu o ciu deludente de tutti e o ciu sfortunou. Int'e so esploraçioin a flotta a l'aiva mancòu a descoverta d'o Paciffico (a-o de la de l'istmo de Panamà) e pe'n pei a n'ea ariëscia à stabilî un contatto co-i Maya d'o Yucatan. Diego Mendez e Bertomê Fieschi, rispettivamente capitagni d'e nave noufragæ La Capitana e Vizcaino, partin in canoa, verso o 17 de luggio, pe ciamâ agiutto pe-i noufraghi; sciben che foisan ariëscii à traversâ 450 miggia (720 km) de mâ averto scin à Hispaniolla, l'Ovando o se a pigiò commoda. Int'o fratempo l'armiraggio o fè torna mostra d'a so aspertixe predindo corettamente 'n eclisse de lunn-a co-e so toue astronommiche, e mettendo poïa a-i indiggeni pe fâse fornî d'o çibbo. I socorsci n'arrivon scin a-o zugno d'o 1504 e o Combo co-i so ommi no razunsan Hispaniolla primma d'o 13 d'agosto de quell'anno. O 7 de novembre o sarpò pe Sanlucar e o trovò che a reginn-a Isabella, a so primma sostegnitrixe, a l'aiva fæto testamento e a l'ea appreuvo à moî.
O Combo o sostégne de longo d'avei attrovao e vee Indie e o Catai à peto de 'n evidensa sempre crescente ch'a no l'ea coscì. Saieiva sbaliou suponn-e che o Combo o passò i so urtimi doi anni int'a completa miseia, moutia e öblio. So figgio Diego o l'ea ben introduto à corte e o mæximo armiraggio o viveiva à Seviggia co-in çerto decöo. A so "dexima" de l'öo cavou à Hispaniolla, garantio d'o 1493, a ghe forniva 'na bella réndia (contra a quæ i banchê zeneixi ghe favan crensa) e unn-a d'e poche nave che scampon l'uragan o-u largo de Hispaniolla d'o 1502 (int'o quæ o mæximo Bobadilla o passò pe euggio) a fu quella ch'a portava l'öo d'o Combo.
Savendo ch'o gh'aveviva ciu poco da vive o comensò a fâ testamento inte l'agosto d'o 1505.
O moì o 20 de mazzo d'o 1506.
Primma o fu sotterrou int'o monestê françescan de Vallalolid, dapœuscia o fu translou int'a tomba de famiggia int'o monestê cartuxan de Las Cuevas à Seviggia.
D'o 1542 pe voentæ de so figgio Diego, i resti d 'o Combo fun sepelii co-i so mæximi int'a catedrâ de Santo Domingo à Hispaniolla (òua int'a Repubblica Dominicann-a).
Doppo che a Spagna cedette Hispaniolla a-a Fransa, i so resti fun stramuæ à l'Havann-a, Cubba, d'o 1795 e riportæ à Seviggia d'o 1898.
D'o 1877 però d'i louanti int'a catedrâ de Santo Domingo sostégnan d'avei attrovou d'i atre osse marcæ comme quelle d'o Combo.
D'o 1992 questi osse son stæte assotterræ int'a Lanterna d'o Combo.
Bibliografia[Càngia | modifica wikitesto]
Enciclopedia Britannica http://www.britannica.com/EBchecked/topic/127070/Christopher-Columbus
Referençe[Càngia | modifica wikitesto]
- ↑ Gio.Casaccia, Diz. Genovese-Italiano, Sordomuti 1876
- ↑ Consulta Ligure, Vocabolario delle Parlate Liguri, 1983-1998
- ↑ Ambrœuxo Conti, Ra Gerusalemme deliverâ, 1755, XV-32


c: text/html

text:
Tycho Brahe
Tycho Brahe, in daneize Tyge Brahe, (Castello de Knutstorp, 14 dexembre 1546 – Praga, 24 ottobre 1601), o l'é stæto un astronnomo daneize.
Biografia[Càngia | modifica wikitesto]
Tycho Brahe o nasce' into 1546 a Knutstorp, piccolo paise da Scania che alloa o fava parte d'o Regno de Danimarca.
O poæ, Otte Brahe, o l'ea un nobbile cortexan e comandante militâ do regno. A moæ ascì, Beæ Bille, a l'appartegniva a-a nobiltæ. Entrambe e famigge ean ricchiscime e fra e ciu importante da Danimarca. Tuttavia da so educaçion se piggiò cua o barba, o viçearmiraggio Jørgen Brahe, ch'o moì a prœuvo a una pormonite contræta pe sarvâ do re, cheito inte un canâ de Copenaghen.
Doppo avei concluso i studdi universcitai de astronomia a Copenaghen, Wittenberg e Baxilea, o Tycho o feççe construe o palaççio-óservatoio de Uraniborg in sce l'isoa de Hven, che ghe fu donâ da-o Re Federigo II de Danimarca e Norvegia saldando coscì o debito contræto co-o barba, e ch'o divègne un di primmi "istituti de riçerca" oeüropei. A scopo de pubblicaçion, Brahe o possedeiva una pressa da stampa e una cartea. O so ascistente ciu famoso o fu o Keplero.
Brahe o capì che o progresso inta sciença astronomica o poeiva êse ótegnúo, no co l'ócaxonâ óservaçion fortuita, ma solo con un'osservaçion scistematica e rigorosa, nœutte doppo nœutte, e tramite l'uso di strumenti che foisan i ciu accuræ poscibile. O fu in grao de megioâ e ampliâ i strumenti existenti e de creâne di nœuvi. E so mezuaçioin a œuggio nuo da parallasse planetaia ean accuræ a-o menúo d'ærco. Queste mezuaçioin, doppo a morte de Brahe, divègnan possesso de Keplero.
Quand'o l'ea ancon studente, Brahe o perse parte do naso inte un duello. Questo avegne into 1566 quande ancon ventenne o l'ea a proeuvo a studiâ a l'Universcitæ de Rostock in Germania. Mentre o parteçipava a una dança a casa de un professô, o l'ebbe una discuscion con un çerto Manderup Parsbjerg, un membro da nobiltæ daneize, in sce chi avesse mao talento matematico. Doppo una primma lite, i doi decidettan de resorve a costion con un duello, questo verso e 19 do 29 dexembre 1566 , a-o scuo, e ghe costò o setto nasâ. Pe o resto da so vitta o dove' portâ una placca d'argento. (In veitæ, quande a tomba do Brahe a fu averta into 1901 e i so resti fun esaminæ da di meghi esperti, a cavitæ nasâ do teschio a l'ea bordâ de verde, segno d'espoxiçion a-o rammo e no a l'argento).
Cassiopea[Càngia | modifica wikitesto]
Into novembre 1572, o Brahe o l'osservò una stella ben luminosa ch'a l'ea improvvisamente apparsa inta costellaçion de Cassiopea. Percose se ritegniva fin da l'antighitæ che o mondo de stelle fisse o foise eterno e immutabile, di osservatoî sostègnan che o fenommeno o l'ea dovúo a quarcosa inte l'atmosfea terestre. Brahe comunque, o l'osservò che a parallasse a no cangiava de nœutte in nœutte, suggerindo che l'oggetto o foise ben distante. Brahe o l'argomentò che un oggetto vexin aviæ dovúo cangiâ a so poxiçion relativamente a-o sfondo. O pubbricò un piccolo libbro, De Stella Nova (1573), coniando o termine nova pe una "nœuva" stella (ancœu semmo che quella stella a l'ea una supernova). Questa scoverta a fu decixiva inta so scelta de l'astronomia comme profescion. L'osservaçion de comete do 1577 e do 1585 desse conferma a Brahe de so ipotexi circa a confutaçion de l'immutabilitæ de sfee çeleste segondo a teoria de Aristotele universalmente aççettâ scin a alloa. E comete no poeivan appartegnî a-a sfea sublunâ e, mesciando inte regioin eteree, confermavan che i pianeti no foisan infisci inte sfee solide.
Geocentrismo[Càngia | modifica wikitesto]
Keplero o çercò, sença ariescîghe, de persuadde o Brahe a adotâ o modello eliocentrico do scistema solâ. Brahe o credeiva in te un modello geocentrico, ch'o piggiò da pœu o nomme de scistema ticonico (segondo o quæ o Sô o gjæ in gio a-a Tæra immobile, e tutti i âtri pianeti gjeivan in gio a-o Sô), pe i mæximi motivi pe-i quæ o sostègne che a supernova do 1572 a no l'ea vexin a-a Tæra. O sostegne che se a Tæra a foise stæta in moto, alloa e stelle vexiñe avieivan dovúo cangiâ poxiçion relativamente a-e stelle ciu lontañe. In ta realtæ questo effetto de parallasse o l'existe; no poeiva êse osservao a œuggio nuo ni co-i telescopi di duxento anni a seguî, perché ascì e stelle ciu vexiñe son ben ciu lontañe de quante i astronomi de l'epoca pensessan poscibile. Into modello ticonico a Tæra a l'ea immobile, a-o centro de un universo rinserao inta sfea de stelle fisse. A Tæra a l'ea o centro de orbite da Luña e do Sô ascì che, a so votta,o l'ea o centro de orbite di âtri 5 pianeti (Mercuio, Vennie, Marte, Giove, Saturno). Epicicli, eccentrichi e equanti son ancon necessai e presuppoñan o superamento da realtæ de sfee crestalliñe. O scistema ticonico o presentava di vantaggi:
- qualitæ di calcoli matematichi pâ a quelli do scistema copernican;
- o l'escludeiva i conflitti co-e scritue, mantegnindo a Tæra immobile e a-o centro de l'Universo.
Fu a grande aotoritæ de Brahe che da un læto a ritardò l'affermaçion do scistema copernican e da l'âtro a favoì l'abbandon do scistema tolemaico. A negaçion de realtæ de sfee crestalliñe a l'ebbe un valô rivoluçionaio, esattamente quanto a teoria "eliocentrica" ("eliostatica" saiæ ciu esatto) de Copernico.
Uraniborg, Stjerneborg e Benátky[Càngia | modifica wikitesto]
O re Federigo II de Danimarca e Norvegia, imprescionao da-e osservaçioin de Brahe do 1572, o finançiò a costruçion de doi osservatoi a Hven: Uraniborg e Stjerneborg, con di magnifichi strumenti de propria progettaçion. De oservaçioin in sce-a cometa do 1577 ghe permissan de destrue l'ipotexi de sfee çeleste solide.
A caosa de disaccordi co-o nœuvo re Crestian IV de Danimarca, Brahe o se n'andò a Praga into 1598 dove Ridolfo II d'Asburgo, imperatô do Sacro Roman Impeo, ghe consentì de costruî un nœuvo osservatoio (in te un castello a Benátky, a 50 km da Praga) into quæ Brahe o laoò scin a-a so morte.
Brahe o fu un strazordenaio osservatô de l'era pre-telescopio: e so osservaçioin de poxiçioin stellæ e planetaie razonsan un'accuratezza sensa pao pe i so tempi.
Brahe o no l'ea copernican, ma o propose un scistema de compromisso in to quæ a Tæra a l'é immobile a-o centro mentre i pianeti gian in gio a-o Sô, ch'o se i rebella a so votta in gio a-a Tæra. E so accuræ osservaçioin de Marte permissan a Keplero, into 1609 e into 1619, de determinâ e lezze fondamentæ do moto planetaio, che fornin a so votta un grande supporto a-a teoria eliocentrica do scistema solâ de Copernico.
Conscio che una stella osservâ vexin a l'orizzonte a l'appâ a un'âtitudiñe maggiô de quella reâ a caosa da rifraçion atmosfeica, o compilò de tabelle pe corezze questa fonte de errô.
Brahe o fu meistro e amigo do costruttô de globi Blaeu, ch'o l' ornò un so globo co-o ritræto do sciençiao.
Brahe o moì o 24 ottobre 1601, molti giorni doppo che ghe scciuppò a vescia durante un banchetto. Se disse che abbandonâ o banchetto primma da concruxon saiæ stæto l'apexe de cattive mainee, quindi o prefeì restâ.
Recenti investigaçioin fan suppoñe che o Brahe o no moì direttamente pe questa caosa, ma o poriæ esise avvelenao involontaiamente, somministrandose de meixiñe contegninte mercurio (Brahe o seguì di studi de alchimia inta so vitta, comunque pa che o no n'agge lasciao traççe ò i agge destruti).

robotstxt: allowed

filter: keep


text:
Primma Goæra Mondiâ
Primma guæra mondiâ, conflito de dimenscioin intercontinentæ, combattúo da-o 1914 a-o 1918. Innescâ da-e prescioin naçionalisteghe e da-e tendençe imperialisteghe cortivæ da-e potençe eüropee a partî da-a segonda meitæ do 19° sec., a l'ingugette 28 paixi e a vidde contrapposte e forçe de l'Inteiza (França, Gran Bretagna, Ruscia, Italia e so alliæ) e i Impei Centræ (Aostria-Ungaja, Germania e so alliæ). A l'assonse una dimenscion mondiâ da-o punto de vista di tiatri di scontri ascì: se combattè, oltre che in Œüropa, inte l'Impeo ottoman, inte colonnie tedesche in Axia e in sce tutti i moæ. E battagge decixive se desgugettan in Œüropa, in sce 5 fronti: quello ocidentâ, tra França e Germania, longo a Marna e a Somme; l’orientâ, ò russo, esteizo e privo de barree naturæ; o meridionâ, ò serbo; l’aostro-italian, in sce-e Alpi orientæ e inta Carnia; o grego, a N de Salonicco.
Indiçe
- 1 O scciœuppo da guæra
- 2 I eventi bellichi into 1914-15
- 3 I sviluppi into 1916
- 4 I sviluppi into 1917
- 5 I sviluppi bellichi into 1918
- 6 E conseguençe da guæra
O scciœuppo da guæra[Càngia | modifica wikitesto]
Inti primmi anni do 20° sec. andon deliniandose doi blocchi contrapposti: França e Gran Bretagna, da una parte, assádòn a so alliança inte l'Inteiza cordiâ (1904) e porton into so campo, progrescivamente, Ruscia, Giappon e Italia; da l'âtra, i ‘impei centræ’, Aostria-Ungaja e Germania, ligon a liatre l’Impeo ottoman. Inti mæximi anni e crixi internaçionæ se feççan ricorente, in particolâ a prœuvo a l'annescion da Bosnia-Erzegovina da parte de l'Aostria-Ungaja (1908), ch'a l'alimentò i scontri inti Balchen, prinçipâ fogoâ de tenscioin insemme co-a competiçion franco-tedesca, açeiza da-a sconfita françeize de Sedan do 1870. A question de Alsaçia e Loræna, a rivalitæ navâ anglo-tedesca, l’indebolimento de l'Impeo ottoman doppo e guære balcaniche e o problema di streiti, i irredentismi balcaneghi, a crixi de l'Impeo aostro-ungægo e i aspiaçioin italiañe ean tutti fatoî che menaççavan a paxe eüropea. A caosa descadenante da guæra a fu l’assascinio, a Sarajevo, pe man de un’organizzaçion patriottica e naçionalista serba, de l'arçiducca Francesco Ferdinando d’Asburgo, erede a-o trono aostro-ungarico (28 zugno 1914).
Doppo l’attentao, l’Aostria-Ungaja, ótegnua man libbera da-a Germania, a lançò un ultimatum (23 luggio 1914) a-a Serbia, ritegnindola coresponsabile. Mentre e cançelaje eüropee, specce o ministro di esteri britannego E. Grey, s'impegnavan pe trovâ una soluçion paxiffega, o 28 luggio l’Aostria a deciarò guæra a-a Serbia. A cadeña de alliançe a feççe preçipitâ a scituaçion: a Ruscia a rispose con una mobilitaçion generâ. a Germania a deciarò guæra a-a Ruscia (1° agosto), da pœu a-a França (3 agosto), quindi a violò a neütralitæ de Luscemburgo e Belgio (1-4 agosto); quest'atto de força o decise l’ingresso in guæra da Gran Bretagna contra a Germania. Poche settemañe doppo (23 agosto) o Giappon ascì o l'intrò into conflito, in quante alliao da Gran Bretagna; França, Gran Bretagna e Ruscia sançionon co-o Patto de Londra (4 settembre 1914) una vea e propria alliança. A Turchia, timorosa da Ruscia e ligâ a-a Germania, a decretò a ciósúa di streiti (29 settembre) a-a navegaçion commerciâ e a s'unì (12 novembre) a-i Impei centræ. o Portogallo o se schierò a-o scianco de l'Inteiza. Segge in França segge in Germania a soluçion militâ a fu appoggiâ ascì da-i partii socialisti, iniçialmente in sce de poxiçioin neütraliste. Alliâ di Impei centræ, l’Italia o l'arestò neütrâ; a mancâ consurtaçion da parte di alliæ e o carattere offenscivo da guæra ne giustificavan giuridicamente a poxiçion.
I eventi bellichi into 1914-15[Càngia | modifica wikitesto]
Fronte occidentâ[Càngia | modifica wikitesto]
O conflito o l'ebbe iniçio con l’offensciva tedesca contra a França attraverso o Luscemburgo e o Belgio, segondo o cian elaborao into 1905 da A. von Schlieffen, accugeito da-o cappo de stato maggiô H.J. von Moltke. A Germania, impegnâ in sce doi fronti, a l'amiava a conseguî una rappida vittoia in sce-o fronte occidentâ, pontando in sce Pariggi. I ofenscive in Loeña e verso i Ardenne (18 agosto) e quella in direçion de Sarrebourg e de Morhange (14-19 agosto) lanciæ da-o generâ françeize C.-J.-J. Joffre fallin. Inta battaggia de frontee (22-25 agosto), longo o confin franco-belga, a V armâ françeize e o corpo de spediçion britannego fun battui e costreiti a retiâse. A capitâ françeize a fu sarvâ da-o contrattacco de Joffre (battaggia da Marna 5-10 settembre), ch'o costrinse i Tedeschi a ripiegâ a N do sciumme Aisne. Doppo a battaggia de l'Aisne (13-17 settembre), ch'a l'arrestò a spinta franco-ingleize, e forçe contrapposte dettan iniçio a una serie de manœuvre in direçion do streito de Calais, pe guaagnâ o controllo di porti in sce-a Manega. A coscì díta ‘corsa a-o mâ’ a s'arrestò inte Fiandre: respinti scin a alloa da-i Tedeschi i tentativi de agjamento franco-ingreixi, inte battagge de l'Yser (18 ottobre-10 novembre) e de Ypres (23 ottobre-15 novembre), i alliæ ariescin a evitâ o sfondamento nemigo e a stabilizzâ o fronte. O banço de perdie o fu a l'incirca de 200.000 ommi in ciaschedun scheamento. O fronte occidentâ o se fissò in sce una linia trincerâ ch'a taggiò o continente da-a costa belga scin a-a neütrâ Sviççea; a-a guæra de movimento di primmi meixi saieivan seguii circa 3 anni de guæra de logoramento conduta da-e trincee e pontezâ da sciortie offenscive che se concludeivan inte de carnefixiñe de inusoæ proporçioin, sença scignificativi avançamenti militæ.
Fronte orientâ[Càngia | modifica wikitesto]
A Est, e forçe russe avançæ inta Pruscia orientâ doppo a vittoia de Gumbinnen (19-20 agosto) subin a catastrofe de Tannenberg (26-30 agosto) e a battaggia di Laghi Masui (9-14 settembre) determinò a so retiâ da-a Pruscia. Doppo a primma offensciva russa de Galiçia (18 agosto-11 settembre; i cosacchi a cavallo se spinzettan in Ungaja), a gravitæ da desfæta Aostriaca a l'indusse i Tedeschi a intervegnî da-a rente a-i Aostriachi, ma fun costreiti a-o ricegamento (20 ottobre), mentre i Rusci sferravan a segonda offensciva in Galiçia, fra Leopoli e Przemyśl (18 ottobre-2 novembre). Co-a segonda offensciva de Polonia, curminâ inta battaggia de Łódź (17-26 novembre), i Tedeschi impedin l’invaxon do proprio territoio, bloccando into contempo l’offensciva de l'avversaio contra i Aostriachi. O 23 zenâ 1915 i Aostriachi, appoggiæ da-e forçe tedesche, açercion e destrussan a X armâ russa a Aogustów (17 frevâ). Cheita Przemyśl, a terça grande offensciva russa contra i Aostriachi (22 março-10 arvî 1915), curminâ inta battaggia de Pasqua, a costrinse l’armâ de E. von Böhm Ermolli a ricegâ derê o crinâ di Carpaççi, dove se stabilizzò temporaniamente o fronte.
Terço fronte[Càngia | modifica wikitesto]
O 9 dexembre 1914 o governo italian, in base a l'art. 7 do Trattao da Triplixe, o domandò a l'Aostria di compensci territoriæ pe a so avançâ inti Balchen, che fun refiæ. Da-o settembre a l'aveiva intanto inandiao de trattative co-e potençe de l'Inteiza, precisando e so receste territoriæ (i territoî compreixi entro l’ærco arpin, scin a-o Quarnâ, e un çerto regimme de aotonomia pe i Italien de Dalmaçia), che o ministro di Esteri S. Sonnino o portò da pœu avanti con maggioî preteize insce l’Adriatego, pe garantî a l'Italia a segueça marittima, scin a-a concruxon do Patto segretto de Londra do 26 arvî 1915, co-o quæ l’Italia a s'impegnò a arvî i ostilitæ contra l’Aostria entro 30 giorni da-a firma do protocollo. Denonçiâ o 3 mazzo a Triplixe, a guæra a l'Aostria a fu diciarâ o 24. L’Aostria a l'aveiva predisposto un robusto schiamento difenscivo in sce-e poxiçioin de confin longo l’Isonço e i ertue do Carso e i mezi offenscivi de l'esercito italian ean scarsci, raxon pe-a quæ a guæra a l'assonse da subbito un carattere de logoramento: 4 offenscive insce l’Isonço (23 zugno-7 luggio; 18 luggio-3 agosto; 21 ottobre-4 novembre; 10 novembre-5 dexembre), guidæ da-o generâ L. Cadorna, no stocon a difeisa nemiga, ma l’Aostria a fu obbligâ a inviâ in sce-o nœuvo fronte de forçe sempre ciu numiose.
L’offensciva aostro-tedesca[Càngia | modifica wikitesto]
Doppo o sfondamento tedesco in sce-o fronte (battaggia de Gorlice-Tarnów, 1-3 mazzo 1915) e a succesciva riconquista de Przemyśl e Liopoli, o 25 agosto caze' Brest-Litovsk ascì, mascima forteçça do versante occidentâ de l'Impeo russo. O cappo de stato maggiô E. von Falkenhayn o l'ordinò (25 settembre) a di gruppi de l'esercito tedesco de passâ in sce-a difensciva a caosa da prescion produta da l'offensciva françeize inta Champagne e da necescitæ de forçe disponibile inti Balchen. A Germania a l'aveiva conseguio un grande successo: i Rusci aveivan perso circa a meitæ di effettivi, con relativi armamenti, e aveivan dovúo abbandonâ circa 500.000 km2 de territoio; tuttavia, no ean stæti induti a-a paxe separâ, comme sperava i generæ P.L. von Hindenburg e F. Conrad. L’intraa da Burgaja in guæra a scianco di Impei centræ (14 ottobre 1915) a segnò o crollo da Serbia (battaggia de Kosovo, 24-29 novembre), attaccâ da ogni parte. Fallie in primaveia ascì e açioin franco-ingreixi inti Dardanelli e a Galippoli, progettæ da W. Churchill in primmo lœugo pe arvî una via de comunicaçion diretta co-a Ruscia, o 1915 o se serò co-o rafforçamento de poxiçioin di Impei centræ a oriente.
I sviluppi into 1916[Càngia | modifica wikitesto]
Fronte occidentâ[Càngia | modifica wikitesto]
Mentre i Anglo-Françeixi ean costreiti a aspetâ a stæ pe lanciâ un’offensciva in sce-a Somme (pe difetto de materiæ bellichi e no essendo in grao i alliæ Rusci e Italien de prestâghe agiutto primma), Falkenhayn o pigiò l’iniçiativa de una grande battaggia de logoramento in sce-o fronte de Verdun, tegnúo da-i Françeixi, inta persuaxon che a França, demoralizzâ, a l'aviæ domandao a paxe. A battaggia de Verdun, desgugeitase fra o 21 frevâ e o 24 zugno 1916, a resurtò una gran vitoia difensciva françeize e scimbolo de l'invinçibilitæ de l'Inteiza, sciben che a Germania a l'inflisse a l'esercito nemigo ben ciu perdie de quant'a ne subì, reduxendo insemme a parteçipaçion di Françeixi a-a battaggia da Somme. O deximpegno de Verdun o vègne da l'offensciva descadenâ da-i Anglo-Françeixi o 1° luggio, inta quæ i mezi missi in dœuvia se rivelon i maggioî scin a alloa impegnæ e apparse un’arma nœuva, o caro armao. A battaggia da Somme (1° luggio-23 novembre 1916) a comportò de perdie imponente de ommi e mezi, mentre inte nisciun ponto s'avançò ciu de 5 km, in sce un fronte de 8-9 km.
Fronte italian[Càngia | modifica wikitesto]
O maresciallo aostriaco F. Conrad o l'inandiò in arvî una grande offensciva in sce-o Trentin contra i Italien, co-a finalitæ de sfondâ o fronte de l'Isonço. L’offensciva a fu bloccâ da-a difficortæ de l'artigiaja pesante a seguî, in terren diffiçile, o progresso de l'infantaja; o 14 zugno començò a controffensciva italiaña, concluzase o 25 co-o ricegamento generâ di Aostriachi. Superâ a menaçça in sce-o Trentin, Cadorna o mesciò ommi e mezi (27 luggio-4 agosto) da-o Trentin insce l’Isonço e o l'attaccò de sorpreiza i Aostriachi, e forçe di quæ ean relativamente scarse ascì pe i prelevamenti fæti a favô do fronte orientâ. L’attacco do 6-17 agosto (sesta battaggia de l'Isonço) o portò a-a conquista de Goriçia, sença perde però o so carattere de battaggia de logoramento. Vegnua meno a rottua do fronte a E de Goriçia, a settima (14-16 settembre), l’ottava (9-12 ottobre) e a nona (31 ottobre-4 novembre 1916) battaggia de l'Isonço rientron int'o schema di impegni de logoramento.
Fronte orientâ[Càngia | modifica wikitesto]
A E, tra o 4 zugno e o 27 agosto in sce un fronte de 350 km fu sferrao in Volinia l’offensciva de A.A. Brusilov, a quarta e urtima grande offensciva russa, concepia in origine in fonçion de inleggeimento do fronte italian. I risurtæ, squæxi nulli contra o settô tedesco, fun grandioxi contra i Aostriachi, a danno di quæ i Rusci conseguin di noteivi vantaggi territoriæ e sorvetutto militæ. Intanto avvegniva di importanti mutamenti inte l'âto comando de potençe centræ: Falkenhayn o fu sostituio o 27 agosto da P.L. von Hindenburg e E. Ludendorff, esponenti da conceçion strategica de l'anintamento.
Intrao a Romania in guæra contra i Impei centræ o 27 agosto 1916, o comando russo o se preparò a un attacco d’impeto co-o concorso de truppe romeñe contra l’Ungaja e a Galiçia co-a spiança d'inflizze a-e potençe centræ una sconfita decixiva. Conformemente a-a strategia do comando russo, i Romen porton o mascimo sforço offenscivo inta Transcilvania. Ma Hindenburg o l'aveiva formao do potenti gruppi de armæ: un a N, inta Transcilvania, sotta o comando de Falkenhayn, e un a S, in sce-o Danubbio, a-i ordini de A. von Mackensen. menaççao de invaxon in sce-a so frontea meridionâ, o stato Maggiô romen o l'arrestò l’offensciva inta Transcilvania e o transferì parte de so truppe verso o fronte meridionâ. Falkenhayn o 29 settembre o passò a l'offensciva e inte 18 giorni, doppo træ battagge, a Transcilvania a l'ea liberâ. Nonostante o repiggio de l'offensciva de A.A. Brusilov (1-15 ottobre), di opiaçioin françeixi pe a riconquista do territoio perdúo in gio a Verdun, e di açioin italiañe con l’ottava e a nona battaggia de l'Isonço, o stato maggiô tedesco o començò una vasta opiaçion che, doppo a battaggia de l'Argeş (1-3 dexembre) e o riconzonzimento de doe gren armæ, a se concluse con l’occupaçion de Bucarest (6 dexembre).
Fronti minoî[Càngia | modifica wikitesto]
Into Caocaso, in Iran e in Mesopotamia, Rusci e Britanneghi agivan in direçion de Baghdad. I eserciti do zar avançon, a prœuvo a ciu succesci, scin a-i laghi de Van e Urmia (Iran), mentre i Britanneghi, arriæ scin a Kut al-Amarah, in sce-a sponda scinistra do sciumme Tigri, ghe fun açerciæ e battui o 26 arvî 1916. I Turchi into 1915-16 incontron trei insuccesci into tentativo d’insediâse in sce-o Canâ de Suez; doppo l’urtimo scacco (agosto 1916), i Britanneghi passon a-a controffensciva, zonzendo a-e sœugge da Palestiña.
A guæra in sce-i moæ[Càngia | modifica wikitesto]
In conseguença de l'accordio franco-britannego do novembre 1913, a flotta britannega a l'ebbe a difeisa de tutti i oceani, in particolâ do Mâ do Nord, do Passo de Calais e do baçî orientâ do Mediterrannio; a-a flotta françeize fu affidao a difeisa da Manega occidentâ e do baçî occidentâ do Mediterranio. o 29 luggio 1914, a flotta da battaggia britannega a l'aveiva razonto Scapa Flow (Orcadi), base adatta pe intervegnî tempestivamente contra a flotta tedesca.
Into 1914 ebban lœugo o 1° novembre a battaggia de Coronel (Cile), inta quæ l’armiagio tedesco M. von Speer o l'inflisse a-i Britanneghi una dua sconfita, e l’8 dexembre 1914 quella de Falkland, inta quæ l’armiagio F.C.D. Sturdee o l'anintò e unitæ tedesche.
Inta guæra in sce-o mâ i Tedeschi s'avarsan de una nœuva arma, quella do sottomarin (Unterseeboote, da-o quæ U-Boot ), ch'a feççe a primma comparsa o 22 settembre 1914, a l'âteçça de Hook of Holland, dove trei incroxatoî coraçæ britanneghi fun affondæ inte pochi menuti. A guæra sottomariña a se rivelò ciu frutoza de quella de corsa, ma doppo l’affondamento do piroscafo statunitense Lusitania (7 mazzo 1915), pe evitâ de complicaçioin co-i USA a Germania a-a sospeize in sce-e coste occidentæ de izoe britanneghe e inta Manega, mantegnindoa solo che into Mediterranio. Into março 1916 E. von Capelle, succedúo a-a ghia da Hochseeflotte a A. von Tirpitz, teorego da guæra sottomariña inlimitâ, o decize de impegnâ e unitæ de superfiçie inte una conduta de guæra offensciva contra a flotta britannega: o 31 mazzo 1916 ghe fu a battaggia do Jütland, a sola gran battaggia navâ do conflito. A mariña tedesca a l'inflisse a-a Grand Fleet ciu danni de quelli riçevui, ma l’effetto strategico da battaggia o fu a favô da Gran Bretagna, perché a Hochseeflotte a no s'areizegò ciu in mâ averto. A guæra contra o traffego in sce-o mâ a saiâ repigiâ in grande da-a Germania o 31 zenâ 1917, ma pe œuvia di soli sommerzibbili, impiegæ pe a primma votta sença restriçioin.
I sviluppi into 1917[Càngia | modifica wikitesto]
Fronte occidentâ[Càngia | modifica wikitesto]
L’offensciva generâ prevista da-e potençe de l'Inteiza pe a primmaveia do 1917 a no poe' contâ in sce-o concorso da Ruscia, imbosa da-a rivoluçion de frevâ: l’attacco de R.-G. Nivelle (9 arvî-5 mazzo), finalizzao a-a rapida rottua do fronte tedesco, o n'arestò irrimediabilmente compromisso. I Françeixi se impossesson do Chemin-des-Dames a prexo de sacrifixi tæ che l’offensciva, lonxi da-o razonze o scopo, a demoralizzò profondamente l’esercito; no s'ariescì manco a concentrâlo con l’açion in sce-o fronte italian, dove a dexima battaggia de l'Izonço (12 mazzo-7 zugno) a fu sferrâ doppo a fin de l'offensciva franco-britannega. I Ingreixi, ben ciu forti di Françeixi, inscistettan pe a continuaçion da lotta con de finalitæ de sfondamento, ma o nœuvo comandante in cappo de truppe Françeixi H.-P.-O. Pétain o se gh'oppoze. Fra e opiaçioin parçiæ intrapreize da-i Françeixi, a fu importante o repiggio do Mort-Homme, presso Verdun (20-25 agosto), e a battaggia da Malmaison (21-26 ottobre). I Ingreixi, pressæ da-a guæra sottomariña a oltrança, aveivan interesse a allontanâ i Tedeschi da-e coste do Belgio e, forti de l'agiutto fornioghe da l'impeo coloniâ, fun in grao de assumme da lô l’iniçiativa: e truppe britanneghe no realizzon che di progresci locæ, ma o comando e l’ezercito tedesco ne risurton duamente provæ. L’attacco de Cambrai (a primma battaggia, 20-23 novembre, in ta quæ i cari d’assâto fun dœuviæ in massa) a consentì de realizzâ un’avançâ de 10 km de profonditæ in 10 ôe; ma a controffensciva tedesca do 23 a l'annullò inte 'n corpo i vantaggi conseguii da-i avversai.
Fronte orientâ[Càngia | modifica wikitesto]
L’attacco russo sferrao o 1° de luggio nonostante o gradoâ desciorvimento de l'esercito o 19 luggio, o s'arrestò do tutto sotta l’açion da controffensciva di Impei centræ e l’occupaçion tedesca de Riga (3 settembre) a segnò o sfacelo definitivo de l'esercito russo. O 26 de novembre i bolscevichi montæ a-o poei domandon de trattâ l’armistiçio, stipulao o 15 de dexembre. I negoçiæ de paxe se conclusan o 3 de março 1918: co-a paxe de Brest-Litovsk a Ruscia a renonçiava a-e provinçie balteghe, a-a Polonia e a l'Ucraiña. L’8 de frevâ l’Ucraiña ascì a concluse a paxe, e o 7 de mazzo a Romania.
Intervento USA[Càngia | modifica wikitesto]
O repiggio da guæra mæña illimitâ (frevâ) da parte di Tedeschi o l'aspresciò l’intervento in guæra di USA, che una streita comunança de interesci econommeghi a ligava a-e potençe de l'Inteiza; o 6 d'arvî 1917 o governo de Washington o diciarò guæra a-a Germania.
Mentre i sondaggi de paxe da parte di Impei centræ fallivan pe mancança de accenni concreti a-e rivendicaçioin italiañe (março-mazzo 1917), i esponenti de naçionalitæ de l'Impeo aostro-ungægo premeivan in senso anti-asbùrzego e o 20 luggio 1917 o Patto de Corfù o fissava e linnie pe a creaçion de un stato serbo-croato-sloven. In Germania o dexideio de paxe o trovò esprescion inta moçion votâ a-o Reichstag o 19 de luggio 1917 e ascì o pappa Beneito XV o l'invocò a concruxon da paxe (1° agosto 1917). Ma i punti de vista ean ancon troppo lonten perché se zonzesse a un accordio. L’Inteiza, che co-i quattorze ponti formulæ da-o prescidente di Stati Unii T.W. Wilson, a s'ea dæta un programma de grande efficaxa propagandistega e morâ e a s'ea orientâ verso a dissoluçion de l'Impeo aostro-ungarico, a l'ariescì a respinze l’estremmo sforço aostro-tedesco concentrao in sce-i fronti françeize e italian, determinando finalmente o prevai di ambienti politichi tedeschi favoeivi a-a paxe.
Un peizo no indifferente inte questi sviluppi politego-militæ aveiva avúo a politica militâ de naçionalitæ, desgugeita sorvetutto da Ruscia, França e Itallia, co-a costituçion e l’impiego de unitæ naçionæ polacche, ceche, romeñe, iugoslave, formæ con di prexonê de guæra.
Fronte italian[Càngia | modifica wikitesto]
O generâ Cadorna o l'intrapreize inta primaveia l’offensciva stabilia co-i alliæ, ma a dexima battaggia de l'Isonço, pù superando de gran longa, sotta ogni riguardo, e precedente, a no conseguì o sfondamento. Inte l'undexima battaggia (17 agosto-15 settembre), l’attacco o feççe realizzâ una penetraçion de 10 km inta difeiza aostriaca. E perdie di Italien risurton maggioî de quelle do nemigo, che, tuttavia, o ne risentì ciu duamente pe o progrescivo amermâse de risorse generæ doppo trei anni de guæra. Mentre in Aostria, pe i complementi, se doveiva ricorî sorvetutto a-i ferii guarii, in Italia gh'ea ancon larghe risorse inte classe zoeniscime e inte ançiañe (sença consciderâ e risorse materiæ, sterminæ doppo l’intervento statunieize). Una masciscia offensciva aostro-tedesca finalizzâ a allontanâ o peigo in sce Trieste e responciâ i Italien a-o de là da frontea de l'Isonço a començò o 24 ottobre: l’attacco aostro-germanico o penetrò in profonditæ, travozendo e difeise e razonzendo o mæximo giorno Caporetto. Cadorna o dette l’ordine de retiâ e a linia d’arresto a fu stabilia, doppo o convegno interalliao de Peschea e a sostituçion de Cadorna con A. Diaz, in sce-o Piave; i Italien ariescin a arrestâ l’offensciva aostro-tedesca scadenâ o 10 novembre insce l’âtocian d’Axiago e sviluppaase in sce-o Piave e in sce-o Monte Grappa.
Fra e varrie conferençe militæ interalliæ, particolâ importança a l'aveiva avúo quella de Chantilly do 15-16 novembre 1916 inta quæ s'ea decizo o prinçippio do muttoo appoggio tra i fronti occidentæ, italian e barcanego. coscì, inte l'ottobre 1917 fu inviao in Italia un’armâ anglo-françeize, ch'a s'attestò in sce-o Mincio a imbastîve una linnia de difeiza in sce-a quæ combatte, into caxo de un urteriô cedimento de quella do Piave.
L’offensciva aostro-tedesca a l'aiva mostrao l’importança de un’union sempre ciu streita fra i alliæ; into convegno de Rapallo do 7 de novembre, i trei primmi ministri de Gran Bretagna, França e Italia decidettan l’istituçion de un conseggio superiô da guæra interalliâ, nœuvo passo longo a via de l'unitæ de comando.
Fronti minoî[Càngia | modifica wikitesto]
Into settô balcanico o solo avvegnimento importante in sce-o cian strategico o fu l’intrâ in guæra da Grecia a scianco de forçe de l'Inteiza o 27 zugno. In Mesopotamia, i Ingreixi occupon l’11 março Baghdad. In Palestiña o generâ E. Allenby, travotta a linia turca de Bersabea (1° ottobre), o preize Gazza, Giaffa e Gerusalemme. L’avançâ de Allenby in sce-a Palestiña a l'ea stæta appoggiâ efficaxemente da l'açion de guerriggia conduta inta region da T.E. Lawrence (Lawrence d’Arabia), animatô da rivotta araba contra l’Impeo ottoman.
A guæra in sce-i moæ[Càngia | modifica wikitesto]
La guæra sottomariña illimitâ repigiâ o 1° de frevâ 1917 a razonse o mascimo de l'intenscitæ in arvî, quande fu affondao circa un milion de tonei de naviggio mercantî. Se i sommerzibili avessan posciúo continuâ con un tâ ritmo de destruçion, a Gran Bretagna a no l'aviæ posciúo sorvevive e i USA no avieivan posciúo trasportâ in Œüropa i eserciti, i viveri e i materiæ, che fun da pœu fatô essençiâ de vittoia into 1918. Ma i mezi de difeiza se mostron sempre ciu efficaxi; o trasporto de l'esercito statunitense in Œüropa o costituì o trionfo do scistema di convolli scortæ. Da-a stæ do 1917 i mezi offenscivi aomenton i reizeghi di sottomarin: into Mâ do Nord fu stabilio un sbarramento de miñe in sce un’estenscion de 400 km; de speciæ nave battuggia munie de ecogoniometri scaregavan contra i sottomarin tedeschi de granæ esplodente.
I sviluppi bellichi into 1918[Càngia | modifica wikitesto]
Fronte occidentâ[Càngia | modifica wikitesto]
Doppo l’eliminaçion da Ruscia e da Romania da-o conflito, o comando tedesco o passò a-a missa a ponto de un cian strategico, elaborao da Ludendorff, pe conseguî l’annintamento do nemigo attraverso una serie de battagge prepaatoie. Tra março e zugno fun lanciæ træ offenscive, con grande desccegamento de ommi e mezi che tuttavia no porton a nisciun di obiettivi strategichi intravisti da Ludendorff: ni a separaçion di Ingreixi da-i Françeixi, ni a sconfita di Ingreixi in sce-i porti da Manega, ni a conquista de Amiens, ni o controllo da valadda de l'Oise. Into fratempo i Statunieixi, pe a prescion alliâ, decupricavan i effettivi in Œüropa: tra mazzo e zugno sbarcon in França 520.000 sordatti. Da março s'ea realizzao o comando unico inta persoña do generâ F. Foch, a-o quæ fun affidæ ascì ‘facortæ de coordinamento’ in sce-o fronte italian.
A primma offensciva a començò o 21 março con un attacco in Piccardia che in 15 giorni de battaggia o guaagnò a-i Tedeschi un’avançâ de 60 km in sce circa âtretanti de largheçça, con 300.000 ommi perdui da-i soli Ingreixi.
O 9 d'arvî Luderdorff o scadenò un attacco inte Fiandre, con obiettivo a conquista di porti do passo de Calais; inta nœuva offensciva de Ypres in sce-o prinçippio o successo o fu noteive; ma o 25, doppo a conquista do Monte Kemmel, con l’affluî de riserve, in gran parte Françeixi, i Tedeschi sospeizan l’offensciva.
Pe assestâ un nœuvo corpo a-i Françeixi, inta parte opposta a quella dov'ea dislocao o grosso di alliæ, Ludendorff o scelse a poxiçion do Chemin-des-Dames, naturalmente forte, ma debolmente occupâ. L’offensciva, començâ o 27 mazzo into træto compreizo fra Soissons e Reims, a l'ariescì in pin, ascì pe l’impiego de iprite, e o 1° de zugno i Tedeschi zonzeivan in sce-a Marna menaççando a mæxima capitâ françeize: Foch o fermò, tuttavia, l’avançâ concentrando a riserva longo e prinçipæ direttrixe d’urto do nemigo. Sciben ch'a situaçion strategica a no foise sostançiamente megioâ pe a Germania, i trei succesci de primmaveia aveivan scosso l’opinion pubbrica, specie in França, che i consciderava presaggi de vittoia definitiva. Mentre se compiva i preparativi pe o quarto attacco, i Aostriachi scadenon l’offensciva in sce-o fronte italian.
A battaggia do Piave[Càngia | modifica wikitesto]
Into frevâ-março 1918 i unitæ de l'esercito italian poeivan consciderâse ricostituie: 300.000 ommi e 3000 cannoin aveivan rafforçao o fronte. o giorno de l'attacco, i Aostriachi avançon contemporaniamente in sce-o fronte montan e in sce quello do Piave; in sce-o primmo, a difeisa italiaña a l'impoze a-o nemigo de dexiste da l'offensciva in grande za a seia mæxima do 15; in sce-o segondo fronte, a seia do 16 zugno l’intervento de riserve italiañe o bloccò ascì l’attacco aostriaco in sce-o Montello, dove o 19 començò a controffensciva de A. Diaz, che inte pochi giorni a l'indusse o nemigo a-a retiata. I Italien aveivan perdúo 90.000 ommi, i Aostriachi 150.000, con enorme consummo de materiæ bellichi.
Controffensciva e vittoia alliâ[Càngia | modifica wikitesto]
A-a quarta offensciva tedesca contra i Françeixi sferrâ o 15 de luggio contemporaniamente in sce-a Marna e a E de Reims e arrestâ con forte perdie, o 18 Foch o l'oppose un attacco contra a sacca nemiga do Chemin-des-Dames-Marna: l’unica via de comunicaçion pe i armæ tedesche da Marna, quella Soissons-Fismey, a l'ea a l'improvvista menaççâ da-o nemigo. Ludendorff o l'ariescì a attuâ un recegamento progrescivo in sce-a Vesle e l’Aisne e quande (3 d'agosto) Foch o l'ordinò a sospenscion da controffensciva i Tedeschi aveivan perdúo squæxi tutti i guaagni realizzæ con l’attacco do Chemin-des-Dames do 1917.
Primma che l’offensciva generâ in sce-o fronte occidentâ a començesse, in sce-o fronte di Balchen o 15 settembre fu sferrao l’offensciva ch'a costrenze' i Burgai a domandâ l’armistiçio, firmao o 29. In conseguença de questo evento tutto o scianco meridionâ de l'Impeo aostro-ungægo o l'ea averto a l'invaxon de l'armâ d’oriente. Inte una scituaçion generâ coscì favoeive Foch o començò l’offensciva, precedua da di attacchi prepaatoi che determinon a crixi morâ de l'esercito iñemigo (ciu reparti se ammutinon, molti se impegnon debolmente): tra o 26 e o 29 settembre i armæ alliæ (de forçe ingente statuniense e britanneghe ean ormai in França), eseguin di offenscive concentriche da-o Mâ do Nord a-a Mœusa; o 10 d'ottobre a linnia de fortificaçion Hindenburg a l'ea stoccâ e superâ ovunque. Tra ottobre e novembre i alliæ responcion progrescivamente e forçe tedesche da tutto o fronte occidentâ.
L’offensciva finâ italiaña[Càngia | modifica wikitesto]
L’attacco scadeñao in sce-o fronte italo-aostriaco da-e forçe italiañe o 24 ottobre o l'incontrò rescistença in sce-i monti a caosa do terren e, scin a-o 28, in cianua ascì, pe a piña do Piave, ch'a paralizzò l’açion. Attraversao o sciumme graçie a una brillante manœuvra do generâ E. Caviggia, o 29 mæximo fu liberao Vittoio Venneto. O comando aostriaco o començò immediatamente de trattative pe a reiza incondiçionâ, mentre e forçe italiañe razonzeivan Trento e, via mâ, Trieste.
I opiaçioin into Meddio Oriente[Càngia | modifica wikitesto]
In Turchia, o crollo russo o l'aveiva incoraggio i amîe di Zoeni Turchi longo a fascia eüroaxiatica a N de l'Anatolia: a-a fin de zugno, de truppe turche occupon Batum, Ardahan, Tabriz e Urmia; a settembre levon a-i Ingreixi o centro petroliffero de Baku. In sce-o fronte da Mesopotamia, a novembre e forçe britanneghe occupon a region de Mossul. In Palestiña, o 19 settembre o generâ Allenby o sferrò l’offensciva tra Rafaāt e o mâ: cheita Tiberiade, Damasco, Beirut e Aleppo, i Turchi sottoscrissan a reiza incondiçionâ.
I armistiççi e i trattæ de paxe[Càngia | modifica wikitesto]
A Burgaja a concluse l’armistiçio o 29 settembre 1918, seguia da-a Turchia (30 ottobre). O governo tedesco, in sce sollecitaçion do stato maggiô, o començò o 3 d'ottobre e trattative de paxe in sce-a base di Quattorze ponti; ótegnúo o consenso generico de T.W. Wilson a nomme di alliæ, o governo costituiose doppo l’abdicaçion de Ghigermo II o firmò l’armistiçio l’11 novembre a Compiègne. O 3 a Villa Giusti, presso Paddoa, l'ea stæto firmao l’armistiçio italo-aostriaco; l’11 l’imperatô Carlo I, doppo un estremmo tentativo de trasformâ l’impeo inte un stato federâ in sce-a base de 4 regni naçionæ (Aostria, Ungaja, Polonia e territoi iugoslavi), o l'abdicò e o 12 fu proclamao a repubbrica in Aostria, o 16 in Ungaja. E varrie naçionalitæ se davan di governi aotonomi, scicché o vegio Impeo asburgico o cessava de existe.
Pe stabilî e condiçioin de paxe fu riunia a Conferença de Parigi, ch'a començò a-a meitæ de zenâ 1919. Gh'ea rappresentao tutti i stati vinçitoî, ma solo a-e grende potençe – Stati Unii, Gran Bretagna, França, Italia, Giappon – ea riservao de deliberâ in sce tutte e questioin, mentre i minoî intervegnivan solo se direttamente interessæ. O programma de paxe britannego, sostegnúo da D. Lloyd George, o l'amiava a rende inoccoa a Germania e a pigiâghe e colonnie; quello françeize, impersonao da G. Clemenceau, o tendeiva a inferî un corpo decixivo a-o tradiçionâ nemigo tedesco, ch'o vendichesse o 1870 e o desse a-a França de dueive garantie; quello statunitense, propugnao da Wilson, o se concretava inte una paxe inspiâ a-i prinçippi di quattorze punti, ma o l'urtava contra una re' d’interesci che ne rendeivan diffiçile l’applicaçion; quello italian o tendeiva a asseguâ a l'Italia o confin alpin, a supremaçia inte l'Adriatego, una sfea d’influença balcanica, di compensci coloniæ. O poco entuxiasmo mostrao, in nomme di grandi sacrifixi sofferti, pe i prinçipi wilsonien, o finì co-o creâ a l'Italia una scituaçion diplomatica diffiçile.
Se zonse coscì a-i varri trattæ: de Versagge co-a Germania (28 zugno 1919), de Saint-Germain con l’Aostria (10 settembre 1919), de Neuilly co-a Burgaia (27 novembre 1919), do Trianon con l’Ungaja (4 zugno 1920), de Sèvres co-a Turchia (10 agosto 1920). A Germania a perse e colonie, a flotta militâ e mercantî e di distreiti miniai; ghe fu imposto l’obrigo de riparaçioin e o divieto de tegnî un esercito superiô a 100.000 ommi. Sorzette di nœuvi stati: a Polonia, a Cecoslovacchia, a Iugoslavia, a Finlandia, a Lituania, a Lettonia, l’Estonia, l’Albania; e di âtri subin di prefondi mutamenti de frontee. L’Italia a l'ótègne o confin alpin, ma arestò insolua a costion adriatega co-o nœuvo stato iugoslavo e quella di compensci coloniæ. Molte costioin fun rinviæ e molte decixoin vègnan modificæ inti anni succescivi, con di conseguenti motivi de perscistente agitaçion e irrequeteçça.
E conseguençe da guæra[Càngia | modifica wikitesto]
In sce-o terren da strategia militâ a primma guæra a segnò una virâ epocâ a motivo, in primmo lœugo, da diffuxon di arme aotomatiche che reizan estremamente dispendioso in termini de vitte umañe o tradiçionâ attacco de fantaia ò de cavallaia a-e postaçioin nemighe; ço o determinò l’evoluçion da-a guæra de movimento a-a guæra de poxiçion ò de logoramento: lœugo privilegiao de l'aspetto militâ do conflito o fu dunque a trincea. In sce-o cian de innovaçioin tecnologiche nascette in questo periodo un di protagonisti di futui confliti, o caro armao, adotao da-i Britanneghi into 1916. Tra i âtre novitæ relative a-i armamenti ghe fu i gas asfiscianti (che impozan l’obrigo da maschera antigas), l’aeroplan (sciben armao de mitragiatrixe, o fu doeuviao pe-o ciu a scopo ricognitivo), o sottomarin. L’exigença de coordinâ e mœuve di enormi contingenti in sce un fronte ben ampio a dette lœugo a-o sviluppo de telecomunicaçioin e a-o masciscio impiego di mezi motorizzæ.
A leva de massa (fu mobilitao complescivamente 65 mioin d'ommi) e e speize militæ determinon o fenommeno, inte quella mezua ineddito, da mobilitaçion totâ do paise belligerante: da-a produçion industriâ stimolâ da-e commisse statæ a-o raçionamento di generi alimentæ, da-a programmaçion da produçion agricola a-a censua in sce-a stampa, scin a l'identificaçion do territoio pattrio comme ‘fronte interno’, a guæra a penetrò inte tutti i gangli sociæ de naçioin, determinando in particolâ l’inaspimento do controllo represcivo statâ. Questo o l'assonse forme e contegnui particolarmente rilevanti a traverso a propaganda, l’impeio in sce-i meccanismi produttivi, l’arresto di discidenti ò di paxifisti.
L’adexon de popolaçioin a-e rispettive politiche naçionæ a no fu omogennia ni continnoa into tempo: o 1917 o fu l’anno de maggiô tenscion sociâ inte molti stati eüropei (incluza l’Italia); in Ruscia o macontento popolâ o se ligò a-i dezastri do fronte e a-a determinaçion di rivoluçionai generando a Rivoluçion d’ottobre.
O dezaxo do doppoguæra, connesso a-o vegnî meno do controllo sociâ e a-e diffiçile riconverscioin de economie de guæra, o l'investì torna e societæ eüropee into so insemme. Otr'a-e rivendicaçioin do movimento operaio (che assonsan ampieçça e radicalitæ inedite), van conscideræ i movimenti di ex combattenti, i partii e i movimenti contadin (sorvetutto inte l'Œüropa orientâ), i movimenti de donne (ch'aveivan diffusamente sostituio a-a produçion i ommi mobilitæ), e nœuve formaçioin politiche. Inte varri paixi (tra i quæ l’Italia, dove l’esploxon di movimenti de massa a segnò a fin do regimme liberâ e a fu a l'origine do fascismo), l’insemme de queste tenscioin a caozò di scompensci politteghi e istituçionæ.
L’Œüropa into so complesso a sciortì da-o conflito indebolia da-e vittime (circa 8 mioin de morti e 20 mioin de ferii), da-e destruçioin, da-i debiti. In sce-a scena mondiâ, i Stati Unii pe a primma votta ean sciortii da l'isoaçionismo (pe rientrâghe co-a sconfita do partio de Wilson into 1920) mescciandose inte vexende politiche eüropee, mentre a Ruscia sovietica a rispondeiva a-o tentativo de soffocamento durante a guæra civî co-a fondaçion de l'Internaçionâ comunista (1919).
I trattæ de paxe no superon e rivalitæ naçionæ ch'ean stæte a l'origine da guæra, creando e premesse pe di urterioî confliti; in particolâ, a dissoluçion de l'Aostria-Ungaja e e condiçioin de reiza imposte a-a Germania riverson e tenscioin naçionæ in sce molti di nœuvi stati. Densci de tenscioin se presentavan ascì i rapporti tra e potençe vinçitrixe e a Germania, a-a quæ fu imposto de condiçioin politiche, economiche e militæ mai tanto aspie da rivelâse fîto irrealisteghe.
Ciu in generâ, fallì o tentativo da Societæ de Naçioin (istituia into 1919) de costruî un organismo pe un nœuvo scistema de rapporti internaçionæ.


text:
Nichiozo Copernico
Nichiozo Copèrnico (ted. Niklas Koppernigk, lat Nicolaus Copernicus) , astronnomo e cosmollogo (Thorn, 1473 - Frauenburg, Pruscia Orientâ, 1543).
De famiggia slexiaña de lengua tedesca, ma avversa a l'orde Tœütonnego, a-a morte do poæ (1483) Copernico o fu agiuttao da-o barba materno, Lucco Watzelrode, da-o 1489 vescovo de Warmja. Inscritose into 1491 a l'universcitæ de Cracovia, o passò inte l'aotunno do 1496 a Bologna, onde o barba o dexidiava o s'adottoresse in diritto. Copernico o continuò però ascì o studdio, començao a Cracovia, de matematica e astronomia, collaborando co l'astronomo Domenego M. Novæa, e o l'approfondì pù a so cortua umanistega e a conoscença di clascichi. Nominao canonnego do Capittolo de Warmja (o l'aiva riçevúo i ordi menoî), da-o 1501 o studiò meixiña a Padoa e o s'adottoò a Feræa into drito canonnego into 1503. Tornao in Polonnia, o fu segretaio e mego do barba scin a-a morte de questo, e into 1512 o se transfei a Frauenburg ond'o proseguì e riçerche astronomiche e o se distinse comme amministratô di ben do Capitolo, specie durante a guæra de re Sigismondo contra i Cavagei Tœütonneghi.
A nommina de Copernico - reciamma o so nomme a "rivoluçion" da-a quæ se fa començâ a sciença moderna, e "copernichen" se diciaron Keplero e Galileo - se deve a l'elaboraçion do scistema eliocentrico ò eliostattego (o Sô fermo a-o [squæxi]- çentro de l'universo limitao da-o çê de stelle fisse) in contrappoxiçion a-o scistema geocentrico e geostattego de l'astronomia grega, da Eüdosso e Aristotele a Tolomeo, a-a quæ s'ea inspiao ascì a conceçion crestiaña, araba e medioevâ do mondo fixico.
Un primmo sboçço do so scistema Copernico o-o deliniò in gio a-o primmo dexennio do sec. 16°, inte 'n'œuvieta da-o tittolo Nic. Copernici de hypothesibus motuum cælestium a se constitutis commentariolus, ch'a circolò manoscrita tra i contemporanni (e foscia o Lutero o n'ebbe notiççia, se into 1539 o parlò de un "nœuvo astronnomo" comme de "un matto"), ma che da pœu andò smarria e a fu ritrovâ solo into 1877. Into Commentariolus o l'espoñe in forma de postulæ i prinçippi do so scistema mostrando, sença dâne pe o momento prœuva matematica, comme segge ciu semplixe a spiegaçion di fenommeni çelesti mediante l'ipottexi eliostatega, percose questa a recedde un meno nummero de sfee pe rende conto di moti oservabili di pianeti e de l'âternâse de giorno e nœutte e de staxoin, co l'ammiscion da rotaçion diurna e da rivoluçion annoa da Tæra, e a "declinaçion" (inclinaçion) do so asse rispetto a l'orbita.
O volumme ciu ampio, co-e dimostraçioin e a modiffica tecnica de l'uzo de un epiciclo in sce un eccentrico ançiché de doi epicicli, o fu o De revolutionibus orbium caelestium, a-o quæ o Copernico o travagiò pe o resto da vitta. I sei libbri de l'œuvia ean za completi quande inta primaveia do 1539 Gioacchin Retico, professô a Wittenberg, o se recò da-o Copernego pe conoscine a dotriña, e za o cardenâ Schönberg e l'amigo vesco Tiedemann Giese aveivan exortao Copernico a pubbricâ l'œuvia. Coscì lê o concesse primma a-o Retico de fâ sciortî a Dançiga, into 1540, un'espoxiçion do so scistema, De libris revolutionum Narratio prima (subbito ristampâ into 1541, l'anno into quæ o Melanton o parlò da stravagança de un "astronnomo sarmattego ch'o mescia a Tæra e o l'immobilizza o Sô"), affidandoghe da pœu coppia do manoscrito do De revolutionibus, pe fâlo stampâ a Noemberga presso o Petreio, quande o Rettego into 1541 o tornò in Germania. Ma Retico, trasferiose a Lipsia into 1542, o l'affidò a revixon da stampa a l'amigo teollogo Dria Osiander. Copernico o l'ea zœumoæ marotto: o feççe ancon in tempo a fâ inserî a so dedica a-o pappa Paolo III, ma o no poette impedî a l'Osiander de fâ stampâ, anonnima, una so premissa Ad lectorem. Se, comme dixe a lezendia, Coernigo o l'ebbe in sce-o letto de morte a primma copia a stampa do so caodœuvia, quella coppia za a contegniva coscì i equivvochi che pe ciu che un seccolo marcon o "copernicaneximo". A premissa de Osiander, de fæto, a prezentava l'ipottexi elioçentrega comme semplixe accorzimento matematico, sença valô fixico, mentre inta dedica a-o pappa Copernico o l'inscisteiva in sce-o scignificao cosmologico da so teoria. A Osiander se refaià o card. Bellarmin, into vano tentativo de vegnî incontro a-o Foscarin e a Galileo, durante o processo do 1615-1616, ch'o finì co-a condanna do coprnicaneximo da parte da Gexa cattolica.
A-o Copernico cosmologo, otra che matematico, miava invece segge Keplero che Galileo. E l'è in sce questo punto che polemizziâ copernichen e anticopernichen, ascì quande questi urtimi (tra i quæ o Reinhold, aotô de Tabulae Prutenicae, e Tycho Brahe se servin de l'ipotexi copernicaña pe i carcoli. Questo o l'è decixivo pe valutâ o contributo de Copernico a l'astronomia e a-a sciença moderna, sciben che za a-i tempi de l' Astronomia nova (1609) do Keplero ben poco arestesse di risurtæ tecnichi do Copernico, ancon ligæ a l'uniformitæ e circolaritæ di moti çelesti. Do resto, a texi eliostatica, za prezente inti Pitagoreghi e in Aristarco de Samo, a no l'ea una novitæ assoluta. E l'"umanista" Copernico o n'ea de seguo a-o corente, coscì comm'o l'ea informao de ripreize ermetiche e di "entuxiasmi" pe o Sô do neoplatonismo rinascimentâ (fu famozo o De Sole de Marsiggio Fixin), e foscia za a Cracovia l'ea zonto a Copernico notiççia da texi de Nichiozo Oresme in sce-a rotaçion terestre.
Ma questi pù importanti sfondi corturæ no bastan pe rende conto da specifiçitæ de l'œuvia do Copernico; comme do resto no l'è suffixente, sciben segge stæta foscia decixiva inte l'indúlo a çercâ nœuve vie, manco a convinçion neoplatonica, da lê condiviza, circa a sempliçitæ matematica de l'universo, a quæ a comporta l'armonia e a scimmetria de parte. L'ea tâ convinçion a fâghe apparî i tolemæghi comme di artisti che, pigiando a modello de membre pe lô belliscime ma de corpi despægi, ritraessan "un mostro ançiché un ommo". Questi sfondi metafixichi son de seguo in dœuvia into Copernico, perché una metafixica a l'è sempre a-o travaggio inta riçerca scientifica: ma a so œuvia a nasce ascì da un impegno ciu tecnico, da un confronto da so ipottexi co-e costioin astronommeghe e cosmologiche che a so epoca a l'aiva ereditao da-o passao. O scistema tolemægo o l'aiva di difetti tecnichi za rilevæ primma ancon do Copernico; e lê, into 1497 a Bologna, o l'aiva prez. avúo moddo de constatâ che l'osservaçion a smentisce a teoria lunâ do Tolomeo. E pe tutta a vitta o Copernico o faiâ di osservaçioin no numerose ma sempre orientæ a mostrâ o megio accordio de l'esperiença co l'ipotexi eliostatica, perché una teoria astronomica a deve "sarvâ i fenommeni" sença renonçiâ a quelli prinçippi che o Copernico o condividde co-i antighi: circolaritæ e uniformitæ di moti çelesti. L'ea invece proprio tæ prinçippi a êse pe lê violæ da l'introduçion tolemaica di "çerci equanti". In tutto ço gh'ea di motivi tecnichi decixivi ò pe complicâ ancon de ciu a spiegaçion tradiçionâ di moti çelesti ò pe tentâ una spiegaçion radicalmente innovativa de questi, passando da-o geocentrismo a l'eliocentrismo. L'originalitæ de Copernico a fu de affrontâ a nœuva stradda, avendo o coraggio de andâ contra corente e scancellâ a distinçion tippica de l'insegnamento do so tempo, e frûto de una tradiçion antiga, tra a dotriña di naturales e quella di mathematici. Liatri gh'aivan in comun solo che o geocentrismo e l'uniformitæ di moti: ma mentre i segondi se rifaxeivan a l'Almagesto e a-o so scistema de epicicli e çerci deferenti, pe calcolâ e poxiçioin di astri e controlâle da pœu co l'osservaçion, i primmi amiavan invece a-o scistema de sfee omocentriche de Eüdosso e de Aristotele. Questo o l'ea un scistema cosmologico, ch'o dava un'inmaggine fixica do mondo (a mæxima imaggine che s'atrœuva, prez., inta Diviña Commedia), ma ch'o no poeiva spiegâ astronomicamente a despægia distança, in tempi despægi, di pianeti da-a Tæra. O scistema de l'Almagesto, a-o contraio, pù "sarvando" megio i fenommen, no poeiva dâ affæto un'inmaggine reâ de l'universo, perché deferenti (concentrichi ò eccentrichi) e epicicli no ean fixiçizzabili inte de sfee solide e impenetrabile. Coscì cosmologia e astronomia, inte l'antighitæ e into medioevo, ean paradossalmente separæ e ço ch'o l'ea veo pe l'uña o no l'ea veo pe l'âtra.
A genialitæ do Copernico a stà inte l'avei realizzao a scintexi de astronomia e cosmologia attraverso l'eliocentrismo, dando començo a quello cangiamento de prospettiva ch'o portò da pœu a l'unificaçion de fixica çeleste e fixica terrestre. Una prospettiva no solo metafixica (comme fu quella do copernican Giordan Brun), ma co l'exigença tipica da sciença moderna: o controllo rigorozo de teorie co l'esperiença.
Copernico o dette un contributo apprexabile a l'economia ascì. Into De monetæ cudendæ ratione, frûto da so esperiença de amministratô, l'è prez. formulao ciæamente o prinçipio (dîto da pœu "lezze de Gresham") che a monæa cattia a caccia quella boña.


text:
Hong Kong
Nomme offiçia: 中華人民共和國香港特別行政區 - Zhōnghuá Rénmín Gònghéguó Xiānggǎng Tèbié Xíngzhèngqū in cineise, Hong Kong Special Administrative Region of the People's Republic of China in ingleise (Region de Hong Kong a Amministraçion Speçiâ da Repûbbrica Popolâ da Cinn-a), o l'è 'n stato de l'Asia orientâ c'o fa pârte Cinn-a da o 1997 davanti a lezze, ma o g'ha 'n'amministraçion econommica quæxi indipendente.
De primm-a colonia britannega (1842-1997), storicamente a sêu capitâ a l'ëa Victoria City, ma 'sto tæritojo o no g'ha 'na capitâ ofiçiâ, scibben a sede do governo a s'attrêuva inti Distritti Çentra e Oçidentâ (Central District e Western District).
O g'ha 'na sûperfiçie de 1.104 km² e 'na popolassion de 6.921.700 abitanti (stimòu 2006).
O nomme "Hong Kong" o vêu dî "pòrto do profûmmo".
O se dêuvia o dòllaro do Hong Kong, e se pârlan ingleise e cineise (inta variante cantoneise).


text:
Caronte
Caronte o l'è un personaggio da mitologia grega e rumann-a. O l' ea conosciüo anche dai Etrüschi, che o ciamaven Charu o Charun e in ti dipinti o rappresentaven con aspetto demoniaco. Caronte o porta un barco in sce o sciümme Acheronte, traghettando in te l'Ade e annime di trapassæ. I antighi üsaven mette una monæa in bocca ai morti pe pagä o passaggio in sce o barco.
Caronte cumme personaggio in t'a poexia[Càngia | modifica wikitesto]
E opere poetiche ciù importanti in te quæ segge raffigürou Caronte sun l'Eneide e a Divinna Commedia. Mentre pe Virgilio a esse traghettæ ean tütte e annime, di giüsti e di peccatuï, pe Dante Ardighê o Caronte o trasporta solo i destinæ ä dannazion eterna, aççentuando coscì a drammatiçitæ da scena. Dante o segue a dottrinna da Gexa Cattolica, segundo a quæ i personaggi mitologici do paganeximo saieven tütti personaggi diabolici; in ta sö opera o tratta coscì no solo Caronte ma anche Minosse, Plüton, Gerion, Flegias e atri.


text:
Sydney
Sydney a l'è a capitâ do stato oustralian do Nêuvo Galles do Sûd, e a ciû grande e vëgia çittæ oustraliann-a (fondâa into 1788).
A çittæ a g'ha çirca 170.000 abitanti e l'area metropolitann-a ciû de quattro millioin. Insëmme a Melbourne, l'eterna rivâle pe o tittolo de çittæ ciû importante da naçion, Sydney a rappresenta o chêu commerçiâ e coltûrâ oustralian. A l'è 'n destin importante pe o tûriximo locâle e internassionâ e a l'è stæta premiâa molte vòtte comme ûnn-a de e çittæ ciû belle e vivibili do mondo. A l'è ammirâa pe o sêu porto, a bellixima costa, o climma cädo e a coltûa cosmopolita.
I sêu abitanti vegnan ciammæ sydneysiders oppûre meno de sovente sydneyite. A maggioransa da popolassion a l'è d'origgine brittanega e irlandéise, ma ciû reçentementi se son formæ grandi comûnitæ d'italiæn, grechi, libanéixi, arabi e asiatici.


text:
Operaçiòn "Y"
Operaçiòn "Y" e âtre aventûe de Shurik (Oпepaция «Ы» и дpyrиe пpиkлючeHия Шypиka) o l'é 'n film còmico sovietico do 1965, do regista Leonid Gaidai. O protagonista o l'é l'attò Lixandro Demyanenko; âtri attoì son Natalia Seleznyova, Yuri Nikulin, Georgy Vitsin e Yevgeny Morgunov.
Stöia[Càngia | modifica wikitesto]
O film o conta tre stöie diferenti. A tersa a l'é a stöia de 'n ommo ch'o travaggia inte 'n magazìn, dovve tûtti i giorni o xatta quarcossa. Pe' no fa vedde ch'o l'é stæto lé, o ciamma tre legere pe' xattà into mæximo magazìn e fà vedde a-a Milisia che gh'é stæto 'n xattòu. E legere a ciamman "Operaçiòn Y", no savendo comme ciamâla. Ma quella séja o vegne a fa' a guardia ün zoëno ch'o se ciamma Shurik ("Lixandro"), ch'o scovre e legere; coscì incomensa 'na bataggia co-i arnèixi muxicali e de spadde.
Osservasoìn[Càngia | modifica wikitesto]
Operaçiòn "Y" o l'é stæto ün di ciû importanti film còmici do tempo de l'Uniòn Sovietica.


text:
Figgeu
Un figgeu o l'è un zoveno masccio uman, in cangio a zovena femmina a l'è ciammä figgeua o figgetta. A poula figgeu a l'è usä pe indicâ a distinçion biologica tra i sessi, a distinçion culturâ ligä a-a mersa, o tutti e doi. Dappeu che un figgeu acciappa l'etæ grande, è ciammou ommo. Ghe son diverse ecceçioin colloquiâ a l'uso de questa poula. Pe exempio, a poula figgeu a l'è usä ascì comunemente quande se fâ riferimento a-o masccio grande inte unn-a relaçion affettosa, scimilmente a-a poula galante o impromisso.


text:
Canâle do Panamá
O Canâle do Panamá (in spagnòllo Canal de Panamá; in ingléise Panama Canal) o l'è 'na via de navigaçion interoçeanica c'a s'attreuva in Panamá, essendo o punto ciû stréito tra o Mâ di Caraibi e l'Oçeano Paçiffego.
Inougûròu o 15 Agosto 1914, o l'ha avûo 'n grande sûcesso façendo ciû corte e distanse e i tempi de comunicaçion marittima, svilûppando o progresso econommico e commerçiâ dûrante quæxi tûtto o seccolo XX.
O l'ârve 'na via de transcito corta e de costo relattivamenti basso tra i dôî oçeani, influensando molto i schemmi do commerçio mondiâ, dandoghe prosperitæ e crescita econommica ai paixi svilûppæ e agiûttando molte zone lontann-e a l'espanxon econommica.
Tecnicamente, o l'è 'na magniffica êuvia d'inzenieria. Da l'Atlantico a-o Paçiffego sêu mezûe sôn 80 km. de longhessa e da 91 a 300 m. de larghessa; con 'na profonditæ de 12,8 m. inte l'Atlantico e de 13,7 m. into Paçiffego.
I priçipæ percorsci c'ûttilissan o Canâle do Panamá son:
- Da-a costa est di Stati Ûnîi a l'estremo oriente.
- Da-a costa est di Stati Ûnîi a-a costa òvest do Sûdamerica.
- Da l'Euròpa a-a costa òvest di Stati Ûnîi e Canada.
I prinçipæ prodotti che passan pe-o Canâle do Panamá son:
- Græn
- Petrollio e derivæ
- Mercançie


text:
Zana d'Ærco
Zana d'Ærco (fr. Jeanne d'Arc o Darc, dita dai contemporanei la Pucelle "a Pruxella"), santa (Domrémy 1412 - Rouen 1431) .
Figgia de contadin, analfabeta, a 13 anni a començò a creddise vixitâ da di messaggei çelesti (s. Michê, s. Cattæña, s. Margaita) che l' exortavan primma a pietæ, e doppo, descrivendoghe e ciaghe da França, ghe presentavan comme un voei divin a cacciâ di Ingleixi. Coscì, persuasa a poco a poco d'ese stæta çernua da Dio pe compî o miaco da sarvezza da França, a se fissò ciæamente i scopi da razonze: libiaçion de Orléans e consacraçion a Reims do re Carlo VII; inte un segondo tempo, attacco a fondo contro i Anglo-Borgognoin. Abbandonâ a casa paterna into zenâ 1429, a poe' presentase a-a corte de Carlo VII e ótegnî (arvî) de poei cavarcâ - sença nisciun comando - a-a testa de l'eserçito ch'o l'andava a soccore Orléans. A so presença a l'entuxiasmò e truppe: tra o mazzo e o luggio Orléans a l'ea deliviâ, Jargeau, inti presci de Orléans, piggiaa d'assato, o nemigo battuo a Patay (18 zugno), o re Carlo consacrao a Reims (17 luggio). Ma a-a mirabile epopea no tegne a proeuvo un'açion militâ risolutiva. O re e a corte, diffidenti e inçerti, impedin a-e energiche vedue de Zana de traduise in realtæ: lasciâ pressoché sola, Zana a se feççe ferî indærno sotta-e miage de Pariggi (8 sett.); da pœu, quande inta primmaveia do 1430 a vosse marciâ in sce Compiègne pe difendila da-i Anglo-Borgognoin, a l'ótègne poco ciu che una compagnia de 200 Italien comandæ da un çerto Baretta. O 24 mazzo, tornando da una ricogniçion de là da l'Oise, a cheite inte moen di Borgognoin e, comme bottin de guæra de Zane de Luscemburgo, a fu da questo cedua o 24 ott. a-i Ingreixi, pe 10.000 scui d'öo. Ninte fu tentao da-o re Carlo VII pe liberala: Zana a fu coscì traduta, a Rouen, dinanti a un tribunâ de ecclexasteghi, e sottoposta, da-o 9 zennâ a-o 30 mazzo 1431, a di estenuanti interrogatoi, scin ch'a fu condannâ comme "scominigâ e eretica" e arsa viva. Quande Carlo VII o l'ebbe riócupao Rouen, se començò o travaggio de revixon do processo, ch'o condusse a una sentença de annullamento e de riabilitaçion (7 luggio 1456).
Into 1895 Leon XIII o-a diciarava venerabile; Pio X, into 1909, biâ; Beneito XV, into 1920, santa; festa o 30 mazzo.
Eroiña da França, e esaltâ comme testimoniança diviña da miscion affidâ a-a França, a g'ha però una popolaritæ universâ e, modernamente, a sciuscita un interesse sempre nœuvo pe-a problematica umaña e religiosa che a so vitta a comporta.
A-a figua de Zana d'Ærco s'en inspiræ numioxi scritoî e artisti, che n'han dæto diverse interpretaçioin. Da Christine de Pizan, into poemetto Le Dittié de Jeanne d'Arc (sec. 15°), a Pucelle a l'é celebrâ co-o gusto de lezzende agiografiche medievæ; pe Shakespeare, inte l'Enrico VI (1623), a l'é da primma un'eroiña nazionâ, da pœu, inte l'urtimo atto, una stria e una donna lusciuiosa; Voltaire o a reduxe a una vixonaia ch'a procede d'avventua in avventua, sponciaa da un coxente, ma insoddisfæto dexideio d'amô, into poema La Pucelle d'Orléans (1775; trad. de Viçenço Monti). F. Schiller, inta tragedia Jungfrau von Orléans (1801), o l'esalta comme puriscima vergine, no contaminâ da-e luxinghe d'amô de Lionel, o generâ avversaio, e ch'a redimme o so turbamento sentimentâ inte lotte contra o nemigo. Anatole France e Ch. Péguy l'esaltan, l'un in sce-o cian uman inta Vie de J. D'Arc (1908) e l'atro in senso mistico e patriottico in træ œuvie a lê dedicæ (1897-1913); G. B. Shaw, into dramma Saint Joan (1923), o ne fa a primma martire protestante e una bandea do spiito nazionâ moderno. Atre œuvie in sce Zana d'Ærco fun scrîte da Jean Chapelain, inta Pucelle, ou la France délivrée (1656); da A. de Zamora, inta Doncella de Orléans (sec. 18°); da Robert Southey, into poema Joan of Arc (1795); da Alexandre Soumet, into dramma J. d'Arc (1846); da Paul Claudel, inte l'ótóio J. d'Arc au bûcher (1937), muxicao da Arthur Honegger (1938). Tra e varie œuvie muxicale son da ricordâ a Giovanna d'Arco de Gioxeppe Verdi (1845), sciu libretto de Temistocle Solera; a lirica vocâ da cammia J. d'Arc au bûcher de Franz Liszt (1858 c.); e muxiche de scena de Ch. Gounod pe o dramma J. d'Arc de J. Bardier (1873); l'œuvia "A Pruxella d'Orléans" de P. I. Čajkovskij (1881). A l'ha ispirao vari film tra i quæ i ciu noti son quelli de Caserini (1909), De Mille (1916), Dreyer (1928), Fleming (1948), Rossellini (1954; riduçion cinematografica de l'œuvia de Claudel e Honegger).
L'iconografia de Zana d'Ærco, notta a partî da-o sec. 15° scin a-o sec. 20° inte di manoscrîti, arazzi, dipinti e scoltue, a propoñe diverse tipologie da "Pruxella": comme guerrea in armatua, co-a spaa, o stendardo e o destrê, in veste de pastoa ò co-a tunega da prexonea (miniatue do Champion des dames, Parigi, Bibl. Naçionâ, 1440; arazzo, Orléans, Museo, 1455; ecc.; ascì o dipinto de J. D. Ingres, Zana a-a sagra de Carlo VII, Parigi, Louvre).


text:
Zane Bocaçço
Zane Bocaçço (it. Giovanni Boccaccio) (Çertado, lùggio 1313 – 21 dexembre 1375) o l'é stæto un scritô, poêta e umanìsta.
A seu œuvia ciù inportànte pe-a quæ o l'é conosciûo a l'é o Decameron.
O re de Çipro[Càngia | modifica wikitesto]
A nona novella da primma giornâ do Decameron traduta in lengua zeneize inti "Avvertimenti" do Salviati do 1586:[1]
Dico aduncha, che a ro tempo dro primo Re de Zipri da pue dro conquiſto che fe de Terra Santa Giofrò Buglion, intravegne, che una gentildonna de Guaſcogna zè in peregrinagghio a viſità ro Sepurcro, de donde tornandoſene, zuinta in Zipri fo villanamente otraghià da zerti gaioffi, dra qua coſa a ſentì tanto deſpiaxè, che a penſa d'andaſene a lamentà da ro Re. Ma ghe fo dito, che l'era briga perdua, perche o l'era un homo ſi dezutre, e da poco, che non ſoramenti o no ſe curava de fa vendetta dre eniurie, ch'eran fete a ri atri, ma che o ne ſofriva mille, che tutto ro iorno ghe venivan fete a le meſmo: tanto che tutti quelli, ch'eran con ſeigo ſcorrozzè, ſe ne pagauan con farghe quarche deſpeto. La donna ſentì queſta coſa, e perdua za ſperanza de' puiſe vendicà, a fe pensè, per alenzerì un poco ra ſo ragghia, d'andà a ponze con parolle ra miſeria dro ditto Re: e, quando à ghe fo dauanti chiamando ghe diſſe: Segnò, mi no vegno za a ra to preſentia, per che aſpette vendetta de quell'engiuria, che m'è ſteta feta: ma te prego ben che in canghio, per me conſoration, ti me moſtri, como ti fe a ſoferì quelle, che me diſan tutto ro iorno, che t'è fete; perche imprendendo da tie, me ſachie porta in patientia ra me, ra qua, ſe mi puiſe, De ro ſa, como te ra renontiereiua uorentera, da pue che ti re ſe ſi ben porta. Ro Re, che fin l'ant'hora era ſteto così pigro, e da gnente, come ſe queſte parolle l'haueſſan deſciao da un lungo ſuenno, comenſando dalla eniuria feta a queſta Donna, de li auanti castigà ſempre righidamente tutti quelli, che fauan quarche ofeiſa all'honò dra ſo Corona.


text:
Ochin de mâ
Ôchín de mâ, numme cumün atribuiu a-i ôxélli d'a famiggia d'i Laridæ.
Sun di oxelli mæn (o cumunque d'ægua) de meddie e grosse dimensciuin, cu-u beccu forte e tortu in çimma, i ae lunghe e apinçüe, drüe, a cua cürta e quæa, e çampe cürte, drüe, parmæ; u diu pusteriû svilüppou. E ciümme po-u ciü gianche cu-u mantu e i ae ciü scüe e u capüççu neigru o scüu inta livrea estiva; i zueni gh'han u mantu amaciou.
Difüxi lungu e coste de tütti i cuntinenti (ecettu l'ochin giancu ch'u se ne stà de lungu a l'amâ). Sun in gennere di migratuî parçiæ (migra i zueni o quelli ch'en ciü a nord).
Fan u niu pe tæra e solan furmâ de culonnie.
Gh'han 'na dieta opurtünistega ch'a pö cumprende pesci, crustaçei, mulüschi, vermi, insetti, carogne, öve e picin di atre specce d'oxelli, de votte adürti ascì. L'oumentu strameziou de rümenta dispunibbile inte descarreghe u l'ha favuiu un nuteive incrementu du nümeru di individdui de specce onivue.
En di animæ inteligenti, cuiuxi, asperti, che exibiscian di cumpurtamenti cumplesci, prez. e culonnie se difendan insemme da-i predatuî, dövian de furme evulüe de cumünicaçiun e çerte specie en scin-a bun-e a döviâ u beccu cumme ütenscile.
E specce d'ochin che se pö incuntrâ in Ligurria en: [1][2]
- Oca ciapæa (Larus argentatus, L. michaellis, L. cachinnans)
- Oca de mâ (Larus marinus, Larus hyperboreus)
- Ochin grossu de spalle neigre (Larus fuscus)
- Ochin de mâ mezan (Larus canus)
- Ochin fratin o capüçin (Chroicocephalus ridibundus)
- Ochin giancu (Rissa tridactyla)
- Ochin testa neigra (Ichthyaetus melanocephalus)
- Ochinettu (Hydrocoloeus minutus)


text:
Regno Unïo
O Regno Unïo (United Kingdom of Great Britain and Northern Ireland in ingleise), o l'è un paise do nord Euròpa e a so capitâ a l'è Londra.
O Regno Unïo o l'è membro da Comunitæ Europea da o primmo de Zenâ do 1973, in to 2002 o l'è stæto un di trei membri a non adottâ l'Euro comme monæa, i ätri doi son stæti a Danemarca e a Sveçia.
O Regno Unïo o l'è stæto formoö a partî da l'atto de union do 1707, quando Inghiltæra e Scossia han formoö o Regno Unïo, sci ben che za da o 1603 i doi regni gh'aveivan o mæximo monarca, ma doi parlamenti sovren.
Parte do Regno Unïo son i Teritöi d'oltremâ Britanneghi e e Dependençe da Coronn-a Britannega ascì.
In to passòu o Regno Unïo o l'ha dominoö un gran nummero de teritöi, parte di quæ ancheu fan parte do Commonwealth.
Paixi Costituenti[Càngia | modifica wikitesto]
I quattro paixi che forman o Regno Unïo:


text:
Ærco
Ærco (o arco). In ediliççia, a l'è 'na struttua curva, a l'uso fæta de moin o de conni de pria piccâ, co-a quæ se suppera un spaççio, dito luxe. A faccia concava a se ciamma infradosso e quella convessa estradosso. I doi sostegni de lao insci-i quæ pœuzza l'ærco en diti pilastræ, mentre i doi ponti da-i quæ o parte son e imposte. O ponto ciu ærto o l'è dito sequæo (o sequaddro), da-o connio de pria che soventi o serve a tegnî assequiao o resto de l'ærco. A distança tra o cian d'imposta e o sequæo a se ciamma freçça (o freccia).
O sesto de l'ærco o l'è dæto da-o rapporto tra a freccia e a luxe.
A struttua, de solito de legno, ch'a sosten l'ærco durante a construçion a l'è dita çœütro (o çeitro).


text:
Kwashiorkor
A Kwashiorkor a l' è unna mouttia causä da a malnutrision. A se verifica quande l' apporto de calorie (pe esempio, de farinaçei) o l' è normale, ma l' è insuffiçiente quello de proteinne. O nomme o vegne da o Ghana e o scignifica segundo figgio, perchè a mouttia a l' ea stæta descrîta pe a primma votta in figgiö primogeniti svessæ troppo ä spedìa doppo a nascita de un fræin o unna söinna. Quande se messcia mancansa de proteinne e mancansa de calorie se presenta alternativamente kwashiorkor e marasma o unna forma mista de e due mouttie. (Marasma l' è un moddo meno crüo pe indicä i danni da famme. Gh' è unna çerta confüxion de termini che a fa scì che a votte se tröve marasma comme scinonimo de kwashiorkor). A kwashiorkor a presenta tante manifestasioin cliniche: ritardi o arresto in te a crescita; anemia; edema; dermatosi; depigmentasion o viceversa iperpigmentasion da pelle; o figgin o se presenta apatico e serrou ai stimoli do modo esterno. Se registra atrofia de a mucosa dell' intestin e steatosi do fegato. L' è praticamente inevitabile che se presente infesioin da batteri, funzi e virus. Unna terapia corretta a porta ä guarigion in te un meise - un meise e mæzo.